Gugusan nilam terbesar dunia bernilai RM422 juta ditemui
Oleh KOSMO!

28 Julai 2021, 8:00 pm
COLOMBO, Sri Lanka – Gugusan batu nilam terbesar di dunia bernilai £72 juta (R422 juta) ditemui selepas beberapa orang pekerja melakukan kerja-kerja penggalian membina sebuah perigi di sebuah ladang persendirian di Sri Lanka, lapor akhbar The Sun kelmarin.
Batu seberat 510 kilogram itu telah dipindahkan di sebuah bank di Colombo dan dikawal oleh pengawal bersenjata mula menerima bidaan dari luar.
Memetik laporan Badan Penyiaran Britain (BBC), pegawai rasmi mengesahkan batu itu ditemui secara tidak sengaja di kawasan Ratnapura.
Pekerja sebuah ladang menggali tanah untuk membina sebuah perigi apabila terlihat batu berwarna biru pucat itu yang digelar ‘Serendipity Sapphire‘.
“Individu yang menemui batu itu memaklumkan kepada kami tentang penemuan ini,” kata pemilik kepada batu bertuah itu yang hanya mahu dikenali sebagai Gamage.
Batu nilam cukup terkenal kerana memiliki warna yang unik selain kualitinya yang bagus. – Market square jewellers
Lembaga Permata dan Perhiasan Nasional Sri Lanka (NGJA) mengatakan bahawa mereka yang membida batu tersebut termasuklah kerabat diraja.

“Batu ini ditemui di Kahawatte di daerah Ratnapura dan kami tidak boleh mendedahkan maklumat lain berkenaan lokasi sebenarnya atas isu keselamatan,” kata ketua pihak berkuasa, Tilak Weerasinghe.
Sri Lanka terkenal sebagai ‘pusat nilam dunia’.
“Batu nilam yang berwarna biru itu merupakan permata kebangsaan bagi Sri Lanka dan terkenal di mata dunia kerana warnanya yang unik, kejernihan dan kualitinya,” kata NGJA. -Agensi


Bunuh Zulfarhan: 29, 30 September dengar hujah akhir
Oleh NUZULSHAM SHAMSUDDIN

28 Julai 2021, 7:34 pm
KUALA LUMPUR – Mahkamah Tinggi di sini menetapkan 29 dan 30 September ini bagi mendengar hujah di akhir kes pembelaan 18 penuntut Universiti Pertahanan Nasional Malaysia (UPNM) yang didakwa membunuh,  bersubahat membunuh dan mencederakan Zulfarhan Osman Zulkarnain.
Perkara itu dimaklumkan Timbalan Pendakwa Raya N. Joy Jothi hari ini.
Menurut Joy Jothi, prosiding penghujahan itu akan berlangsung di hadapan hakim yang mendengar kes itu sebelum ini iaitu Datuk Azman Abdullah.
“Pada awal Julai lalu, pihak pendakwaan dan pembelaan telah menyerahkan hujahan bertulis kepada mahkamah,” katanya.
Berita berkaitan: Kes bunuh Zulfarhan akhirnya ditutup
Pada 31 Julai 2019, Mahkamah Tinggi memerintahkan 18 penuntut Universiti Pertahanan Nasional Malaysia (UPNM) membela diri terhadap pertuduhan membunuh, bersubahat membunuh dan mencederakan Zulfarhan selepas mendapati pihak pendakwaan berjaya menimbulkan kes prima facie di akhir kes pendakwaan.

Lima tertuduh iaitu Muhammad Akmal Zuhairi Azmal, Muhammad Azamuddin Mod Sofi, Muhammad Najib Mohd Razi, Muhammad Afif Najmudin Azahat dan Mohamad Shobirin Sabri berdepan pertuduhan membunuh Zulfarhan manakala Abdoul Hakeem Mohd Ali didakwa bersubahat membunuh.
Kesalahan itu didakwa dilakukan di sebuah bilik di blok penginapan asrama Jebat, UPNM antara pukul 4.45 pagi dan pukul 5.45 pagi, 22 Mei 2017 mengikut Seksyen 302 Kanun Keseksaan.
Berita berkaitan: Ada orang suruh saya tumbuk Zulfarhan
Abdoul Hakeem pula didakwa mengikut Seksyen 109 kanun sama yang memperuntukkan hukuman mati mandatori.
Mereka bersama 12 lagi iaitu Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri.
Selain itu ialah Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan, juga diperintah membela diri atas pertuduhan mencederakan mangsa.
Mereka didakwa dengan sengaja menyebabkan kecederaan terhadap mangsa, untuk mendapatkan pengakuan dia mencuri komputer riba.
Pertuduhan dibuat mengikut Seksyen 330 Kanun Keseksaan yang membawa hukuman maksimum penjara tujuh tahun dan denda.
Perbuatan itu didakwa dilakukan di bilik 03-05, blok penginapan asrama Jebat universiti itu di Kem Perdana, Sungai Besi antara pukul 2.30 pagi dan pukul 5.30 pagi, 21 Mei 2017. – K! ONLINE


Influencer malukan gelandangan kena kompaun
Oleh MUHD AFIQ AL-HAFIZ MAT YUSOF

28 Julai 2021, 9:01 pm
KUALA LUMPUR – Seorang lelaki dipercayai ‘influencer’ yang bertindak memalukan seorang gelandangan warga emas di Pusat Transit Gelandangan Kuala Lumpur baru-baru ini dikenakan kompaun RM1,500.
Ketua Polis Daerah Dang Wangi, Asisten Komisioner Mohamad Zainal Abdullah berkata, tindakan dibuat ke atas lelaki itu kerana tidak memakai pelitup muka semasa berada di pusat tersebut di Jalan Pahang di sini.
“Kejadian berlaku pukul 11.30 pagi semalam ketika lelaki itu menyampaikan ceramah motivasi bertajuk ‘Ubah Hidup’ kepada 20 gelandangan di pusat transit tersebut.
“Kita juga telah memanggil lelaki itu ke Ibu Pejabat Polis Daerah Dang Wangi pada pukul 5.20 petang untuk memberi keterangan,” katanya dalam kenyataan di sini hari ini.
Berita berkaitan: Orang ramai bengang influencer malukan gelandangan
Mengulas lanjut, tindakan kompaun itu dikenakan mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit (langkah-Langkah Di Dalam Kawasan Tempatan Jangkitan) (Pelan Pemulihan Negara) 2021. – K! ONLINE.


Medvedev ‘menderita’ akibat cuaca panas
Oleh KOSMO!

28 Julai 2021, 8:30 pm
BINTANG tenis Russia, Daniil Medvedev terpaksa bergelut dengan cuaca panas melampau sebelum berjaya melangkah ke suku akhir Sukan Olimpik Tokyo di Ariake Tennis Park hari ini.
Medvedev yang diletakkan sebagai pilihan kedua meraih kemenangan 6-2, 3-6, 6-2 ke atas Fabio Fognini dari Itali untuk mara ke suku akhir.
Sebelum itu, Medvedev dilihat tidak selesa dan terlalu kepenatan sehingga terpaksa meminta dua ‘time out’ untuk mendapatkan rawatan.
Pengadil perlawanan, Carlos Ramos terpaksa mendapat persetujuan daripada Medvedev sama ada dia mampu untuk meneruskan aksi berkenaan.
“Saya boleh meneruskan perlawanan tetapi jika saya mati adakah kamu akan bertanggungjawab?
“Saya tidak tahu apa yang harus dilakukan untuk merasa lebih baik. Saya hampir pengsang di gelanggang,” jelasnya.

Sebaik perlawanan berkenaan berakhir, penganjur mengakui akan mempertimbangkan waktu perlawanan yang mungkin akan dianjurkan pada sebelah petang mulai esok.
Pada set pertama, Medvedev mendapatkan rawatan perubatan ketika mendahului 5-2 dan sekali lagi mengambil ‘timeout perubatan ketika ketinggalan 4-3 pada set kedua.
“Saya rasa seperti dada saya telah tersekat dan sukar untuk bernafas.
“Hari ini mungkin hari yang paling panas terpaksa kami lalui setakat ini,” katanya.
Medvedev akan menentang Pablo Carreno Busta yang juga pilihan keenam dari Sepanyol pada aksi suku akhir nanti. – AGENSI


Jawatan Rooney di Derby County jadi taruhan
Oleh MOHD KHAIRI MOHAMAD

28 Julai 2021, 8:45 pm
KERJAYA Wayne Rooney sebagai pengurus pasukan Derby County kini bagaikan ‘telur di hujung tanduk’ susulan gambarnya bersama beberapa wanita di sebuah hotel tular.
Menurut laporan akhbar The Sun, pihak eksekutif kelab itu kesal dengan insiden terbabit dan percaya Rooney sepatutnya menjadi contoh buat pasukan itu.
Sumber memberitahu, keadaan ketika ini masih lagi ’50-50′ dan kelab berkenaan belum membuat sebarang keputusan terhadap masa depan bekas penyerang Manchester United itu.
Bagaimanapun, kelab berkenaan mengakui sangat kecewa dengan situasi yang berlaku
Peguam Rooney dikatakan sudah menghubungi pihak polis setelah gambar tersebut tersebar.
Polis sedang menyiasat satu dakwaan peras ugut dilakukan menerusi Instagram yang diterima oleh penjaring terbanyak England itu yang mengandungi gambar berserta kapsyen mengatakan ‘Selamat pagi Wayne, beri saya 10,000 Pound Sterling (RM58,735.27) atau Coleen lihat gambar ini.

Bagaimanapun, pihak polis menghentikan siasatan dan memutuskan tiada kesalahan jenayah yang dilakukan.
Jurucakap Polis Cheshire berkata, pihaknya menerima laporan tersebut, namun individu yang disyaki tidak bersalah selepas diambil keterangan.
“Pegawai polis telah mengambil keterangan individu tersebut dan berpuas hati selepas mendengar penjelasan individu terbabit bahawa tiada sebarang jenayah yang dilakukannya,” katanya. – AGENSI


Lagi kluster ziarah raya di Kedah, negeri Pantai Timur
Oleh NOR IDAYU BOSRO

28 Julai 2021, 8:38 pm
PUTRAJAYA – Empat kluster komuniti melibatkan aktiviti ziarah raya dan rentas negeri dikesan di tiga negeri Pantai Timur melibatkan Terengganu, Kelantan dan Pahang selain Kedah.
Kluster tersebut ialah Kluster Kampung Hujung Repek Melawi di Bachok (enam kes); Kluster Taman Puteri Pulong di Kota Bharu, Machang dan Hulu Terengganu (10 kes); Kluster Dah Kampung Pong di Padang Terap (17 kes) dan Kluster Simpang Cheneras di Lipis (16 kes).
Lampiran rumusan kluster yang disertakan dengan kenyataan Ketua Pengarah Kesihatan menyebut, kes indeks Kampung Hujung Repek Melawi mempunyai sejarah merentas negeri dari Selangor ke Kelantan pada 19 Julai lalu.
Menurut rumusan itu, kluster tersebut melibatkan aktiviti ziarah-menziarahi di Kampung Hujung Repek, Melawi, Bachok sempena sambutan perayaan.
“Kes indeks bagi kluster ini merupakan perempuan berumur 22 tahun yang dilaporkan positif Covid-19 pada 25 Julai hasil saringan rentas negeri,” katanya di sini hari ini.
Kluster Taman Puteri Pulong juga melibatkan individu-individu yang menghadiri sebuah majlis sambutan perayaan dan penularan kes-kes dilaporkan berlaku di Taman Puteri Pulong, Kubang Kerian, Kota Bharu.

Bahkan kes indeks bagi kluster tersebut mempunyai sejarah merentas negeri dari Terengganu ke Kelantan pada 16 Julai
“Kes indeks merupakan lelaki berumur 36 tahun yang dilaporkan positif Covid-19 pada 24 Julai hasil saringan individu bergejala selepas mengalami gejala sejak 11 Julai lalu,” katanya.
Seterusnya adalah Kluster Dah Kampung Pong melibatkan individu-individu yang mengadakan sebuah sambutan perayaan di Kampung Pong Utara, Kuala Nerang.
Kes indeks ialah seorang nenek berumur 60 tahun yang dilaporkan positif pada 21 Julai hasil saringan individu bergejala.
Sementara itu, Kluster Simpang Cheneras berpunca daripada penularan yang dilaporkan berlaku di Taman Cheneras Jaya, Kuala Lipis, Lipis.
“Kes indeks bagi kluster ini mempunyai sejarah merentas negeri dari Selangor ke Pahang pada  21 Julai lepas.
“Mangsa ialah seorang lelaki berumur 32 tahun yang dilaporkan positif Covid-19 pada 26 Julai 2021 hasil saringan individu bergejala,” katanya.
Keempat-empat kluster tersebut merupakan antara 41 kluster baharu yang dikesan hari ini termasuk 16 kluster komuniti. -K! ONLINE


Berjanggut tunggu game Lee Zii Jia
Oleh MOHD RASDAN AHMAD

28 Julai 2021, 8:55 pm
PETALING JAYA – Ramai warga net ketika ini berang dan meluahkan ketidakpuasan hati mereka menunggu perlawanan badminton Olimpik Tokyo 2020 yang membabitkan jaguh nombor satu negara Lee Zii Jia.
Difahamkan, perlawanan diantara pemain negara itu bertemu pemain perseorangan dari Perancis Leverdezs Brice dijadualkan pada pukul 7.40 malam namun perlawanan tersebut sehingga kini belum dimainkan.
Kelewatan perlawanan membabitkan Lee Zii Jia itu didakwa berpunca daripada beberapa perlawanan sebelum ini yang berkesudahan sehingga set penentuan (rubber set).
Rata-rata orang ramai sudah tidak sabar menunggu aksi juara All England itu dan mengharapkan kemenangan mudah akan diterjemahkan sepertimana yang dilakukannya dalam perlawanan sebelum ini.
“Berjanggut aku tunggu, kata pukul 7.40 PM, sampai sekarang tak mula-mula lagi. Jenuh tunggu ni,” ciap @Hisham_rahmat.
“Penantian adalah satu penyeksaan, tapi aku sanggup. Dah lama tunggu, dulu Datuk Lee Chong Wei sekarang harapkan Lee Zii Jia pula,” jelas @Aqilah_Radzi. – K! ONLINE.


Impian Jinq En hanyut di kolam Olimpik
Oleh MUHAMMAD RIDUAN MOHD HANAFIAH

28 Julai 2021, 8:35 pm
IMPIAN rakyat Malaysia untuk melihat perenang wanita negara, Phee Jinq En mara ke peringkat separuh akhir saingan 200 meter (m) kuak dada di Sukan Olimpik Tokyo tidak kesampaian selepas perenang berusia 23 tahun itu mengakhiri saingan di kedudukan kelapan sebentar tadi.
Jinq En, menamatkan aksi saringan di Pusat Akuatik Tokyo di kedudukan ke-31 keseluruhan dengan catatan masa 2 minit 32.57 saat (s) dalam saringan pertama.
Secara keseluruhan, Jinq En yang membuat penampilan kedua di Olimpik, menduduki tangga ke-31 dan hanya 16 perenang terbaik layak beraksi di pentas separuh akhir.
Dalam acara tersebut Tatjana Schoemaker dari Rusia mengungguli perlumbaan menerusi catatan masa 2:19.16s.
Ahad lalu, Jinq En memecah rekod kebangsaan miliknya dalam acara 100m kuak dada wanita pada aksi saringan kedua pusingan kelayakan.
Dia mencatat masa 1:08.40s sekali gus memperbaharui rekod kebangsaan yang dilakukannya sebelum ini di Sukan SEA 2019 Manila. – K! ONLINE


Ombak tinggi rencat aksi pelayar negara
Oleh MUHAMMAD RIDUAN MOHD HANAFIAH

28 Julai 2021, 7:13 pm
AKSI gandingan pelayar negara, Nuraisyah Jamil dan Juni Karimah Noor Jamali untuk mencari kedudukan terbaik pada aksi pembukaan Acara 470 International wanita sedikit terganggu apabila hanya mengakhiri saingan di kedudukan ke-19 keseluruhan sebentar tadi.
Juni mengakui ini kali pertama dia dan rakan sepejuangannya menghadapi ombak setinggi kira-kira 2 meter tetapi ia tidak menjejaskan usahanya untuk menamatkan dua perlumbaan tersebut.
Dalam perlumbaan di Enoshima itu, gandingan tersebut memperoleh kedudukan ke-18 pada perlumbaan pembukaan sebelum menamatkan perlumbaan kedua di kedudukan ke-20.
“Keadaan angin yang sangat kuat dan ombak yang sangat tinggi baik untuk kami. Sepanjang beraksi dalam sukan ini, pertama kali saya jumpa ombak besar setinggi 2 meter macam ini.
“Ketinggian ombak tersebut hingga saya tak nampak bot di hadapan saya. Apa pun secara keseluruhan saya amat gembira dengan dua perlumbaan ini,” kata Juni kepada Kosmo! semalam.
Sementara itu, Nuraisyah enggan berputus asa dengan keputusan yang mereka peroleh dan bertekad untuk mencari keputusan lebih baik dalam baki perlumbaan nanti.

“Saya sangat gembira dengan tugas pertama kami ini dan kami tahu di mana tahap kami. Ini kali pertama saya berdepan keadaan mencabar kerana di Langkawi angin agak perlahan.
“Pada perlumbaan esok kami akan berusaha dengan lebih gigih dan perbaiki keputusan dengan lebih baik,” ujarnya.
Gandingan negara itu perlu berusaha memperbaiki kedudukan dalam baki lapan perlumbaan memandangkan hanya 10 pasukan terbaik akan layak ke perlumbaan perebutan pingat. – K! ONLINE


Kem gimnastik AS kalut, Biles buat keputusan mengejut
Oleh KOSMO!

28 Julai 2021, 7:10 pm
GIMNAS sensasi Amerika Syarikat (AS), Simone Biles tidak akan mengambil bahagian pada aksi final individu all-around di Pusat Gimnastik Ariake esok kerana mahu memberi fokus kepada kesihatan mentalnya.
Ini adalah kali kedua Biles, 24, menarik diri pada Sukan Olimpik Tokyo 2020 selepas enggan terbabit pada final acara berpasukan wanita all-around semalam.
Ketiadaan juara Olimpik empat kali itu menyaksikan dominasi AS selama 11 tahun dalam acara berkenaan akhirnya lebur apabila meraih tempat kedua, tewas kepada Jawatankuasa Olimpik Rusia (ROC).
“Biles menarik diri daripada aksi final individu all-around selepas membuat penilaian perubatan bagi memberi fokus kepada kesihatan mentalnya.
“Keadaannya akan dipantau setiap hari untuk memastikan sama ada dia masih boleh mengambil bahagian dalam aksi final individu minggu depan.
“Sehubungan itu, Jade Carey yang mendapat markah kesembilan tertinggi sewaktu pusingan kelayakan akan menggantikan tempatnya untuk acara all-around,” menurut kenyataan daripada USA Gymnastics.

Sementara itu, Biles yang sudah memenangi 19 pingat emas Kejohanan Dunia, menjelaskan tindakan berkenaan kerana baginya, kesihatan mentalnya lebih penting daripada sukan ketika ini.
“Saya tidak lagi mempercayai diri saya. Mungkin saya semakin tua dan sudah mula merasai beban dunia.
“Kami bukan sahaja atlet, kami juga orang biasa yang adakalanya mahu berada di belakang sahaja.
“Saya tidak mahu keluar dan melakukan sesuatu yang bodoh dan akhirnya mendapat kecederaan. Benar ini adalah Sukan Olimpik tetapi saya tidak mahu diusung keluar dengan menggunakan pengusung,” katanya. – AGENSI


Bayi enggan tidur, bapa ‘ugut’ bagi adik baharu
Oleh KOSMO!

28 Julai 2021, 7:00 pm
JAKARTA – Seorang lelaki di Indonesia menjadi sensasi internet kerana aksi lucunya yang sedang cuba menidurkan anak sambil meleteri bayi tersebut, lapor laman berita Suara.com hari ini.
Menerusi video yang dimuat naik di Instagram oleh akaun @video_medsos itu, lelaki tersebut sedang cuba menidurkan bayinya yang sukar  tidur pada waktu malam.
Sambil bercakap kepada bayinya, lelaki itu berkata bahawa sekiranya bayinya berterusan enggan tidur, dia tidak dapat memberikan adik baharu kepada bayinya itu.
“Kalau sudah pukul 9, kamu perlu tidur. Kamu cakap mahu adik, sudah lewat baru kamu mahu tidur. Jadi, bagaimana ayah boleh berikan kamu adik?” kata lelaki tersebut dalam video itu.
Bayinya hanya memandang tepat ke arahnya dengan reaksi muka yang bersahaja kerana tidak memahami percakapan bapanya itu.
Video yang menerima lebih 12,000 tontonan itu menjadi perhatian netizen yang terhibur melihatkan keletah lelaki tersebut.

“Anaknya masih bayi sudah mahu tambah lagi seorang. Semangat betul,” tulis seorang netizen.
“Pandai-pandai sahaja bapanya. Sejak bila bayi boleh bercakap bahawa dia mahu adik?” komen seorang lagi pengguna. – AGENSI


18 petugas Kagat sertai Pasukan Pengurusan Jenazah Khas Covid-19
Oleh MOHD. HUSNI MOHD. NOOR

28 Julai 2021, 7:12 pm
PUTRAJAYA – Seramai 18 petugas Kor Agama Angkatan Tentera (Kagat) menyertai Pasukan Pengurusan Jenazah Khas Covid-19 Jabatan Kemajuan Islam Malaysia (Jakim) dan Jabatan Agama Islam Wilayah Persekutuan (Jawi).
Ia bertujuan bagi melancarkan urusan pengebumian jenazah Covid-19 di Wilayah Persekutuan.
Jawi menerusi hantaran di Facebook berkata, penyertaan Kagat itu amat bermakna memandangkan tugas pengurusan jenazah Covid-19 khususnya di Wilayah Persekutuan semakin mencabar.
Penyertaan itu menjadikan jumlah petugas keseluruhan adalah seramai 113 orang iaitu 83 petugas lelaki dan 30 petugas wanita.
“Pemerkasaan terhadap pasukan itu dibuat agar pengurusan jenazah Covid-19 khususnya di Wilayah Persekutuan dapat dilaksanakan dengan lebih efisen.
“Pada masa sama, seramai 37 orang sukarelawan penggali kubur turut terlibat menyumbang khidmat dalam urusan pengebumian jenazah Covid-19 di Tanah Perkuburan Islam Raudhatul Sakinah seliaan Jawi,” katanya.

Setakat pukul 8 pagi tadi, pasukan itu sudah menyempurnakan 2,175 jenazah Covid-19 membabitkan 1,177 jenazah lelaki dan 928 jenazah wanita.
Jawi berkata, jenazah berusia 61 hingga 88 tahun paling ramai diuruskan iaitu 862 jenazah diikuti 41 hingga 60 tahun (834 jenazah).
“Selain itu, bagi usia 21 hingga 40 tahun adalah seramai 250 jenazah, 81 hingga 100 tahun (141 jenazah) dan bawah usia 20 tahun (17 jenazah).
“Lokasi paling ramai meninggal dunia adalah di Hospital Kuala Lumpur (HKL) dengan 922 jenazah, diikuti Hospital Ampang (407 jenazah), Pusat Perubatan Universiti Malaya (260 jenazah) dan Hospital Canselor Tuanku Mukhriz UKM (250 jenazah),” katanya.
Katanya, kesemua jenazah yang meninggal akibat Covid-19 di Wilayah Persekutuan diterima daripada 16 buah hospital awam dan swasta sekitar di Lembah Klang. -K! ONLINE.


Sebak dibantu lepas kibar bendera putih
Oleh NOR AINNA HAMZAH

28 Julai 2021, 7:04 pm
TAMPIN – Seorang ibu tunggal berasa terharu setelah mendapat pelbagai bantuan tidak sampai setengah jam selepas mengibarkan bendera putih di hadapan rumah sewanya di Taman Gemencheh Baru di sini hari ini.
M. Dewgi, 66, berkata, beberapa hari lalu, dia mulai risau apabila bekalan makanan hampir kehabisan.
Ini kerana dia dan anak ketiganya, V. Vishu, 45, tidak bekerja kerana hilang upaya akibat strok.
Menurutnya, mereka menggunakan wang bantuan Jabatan Kebajikan Masyarakat (JKM) untuk membayar sewa rumah sebanyak RM450 sebulan manakala baki RM100 lagi digunakan untuk membeli makanan.
“Tak lama lepas saya kibarkan baju berwarna putih, ada orang pelbagai bangsa iaitu Melayu, Cina dan India menghantar bantuan makanan.
“Ada yang memberi sepapan telur, beras, mi segera dan gula. Bantuan ini amat bermakna buat saya,” katanya ketika ditemui hari ini.

Dua beranak itu mendapat sumbangan bekalan makanan harian, basah dan wang tunai daripada Kawasan Rukun Tetangga (KRT) Pekan Gemencheh dan juga Ahli Dewan Undangan Negeri Gemencheh, Datuk Mohd. Isam Mohd Isa.
Dewgi berkata, sebelum ini mereka menumpang di rumah saudara, namun disebabkan anaknya disahkan sakit strok dan tibi, jadi dia mencari rumah sewa.
Menurutnya, anaknya sebelum ini bekerja dalam sektor perkapalan di Johor sebelum diserang penyakit strok serta tibi dua tahun lalu. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ingkar SOP: 355 ditahan, 52 premis diarah tutup
Oleh AMREE AHMAD

28 Julai 2021, 7:28 pm
PUTRAJAYA – Jumlah pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 355 individu diberkas dengan seramai 330 dikompaun manakala 25 lagi direman.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 52 premis meliputi masing-masing 10 buah kilang, 39 premis perniagaan dan tiga tapak pembinaan juga diarahkan tutup kerana didapati ingkar SOP.
“Pasukan Task Force Operasi Pematuhan melakukan pemeriksaan ke atas 1,975 kilang, 14,782 premis perniagaan, 979 tapak pembinaan dan 283 asrama penempatan pekerja,” katanya dalam kenyataan hari ini.
Hishammuddin berkata, seramai 17 pendatang tanpa izin turut ditahan dan 25 buah kenderaan darat disita semalam melalui Operasi Benteng bagi mengekang jenayah rentas sempadan dan penularan Covid-19.  -K! ONLINE


Kelantan FC gigit jari di laman sendiri
Oleh YATIMIN ABDULLAH

28 Julai 2021, 7:25 pm
KOTA BHARU – Kelantan FC gagal meraih mata penuh selepas tumpas 1-2 di tangan PDRM FC pada aksi Liga Premier di Stadium Sultan Muhammad IV di sini sebentar tadi.
Dalam perlawanan itu, skuad The Red Warriors (TRW) dikejutkan dengan jaringan pembukaan pelawat pada minit ke-26 menerusi sepakan penalti yang disempurnakan oleh kapten PDRM FC, Lazarus Kaimbi.
Sepakan itu diberikan pengadil selepas tonggak pertahanan tuan rumah, Che Mohamad Safwan Hazman Che Hassan menjatuhkan Alvaro Cuello dalam kotak penalti.
Pada babak kedua, TRW kembali mengikat kedudukan menjadi 1-1 pada minit ke-49 menerusi sepakan percuma kapten pasukan, Mario Arques yang berjaya membelah benteng pelawat sekali gus melepasi jangkauan penjaga gawang, Muhd. Asri Muhamad.
Kelantan FC terus melakukan asakan untuk menambah jaringan, namun rembatan Mohamad Hafizan Ghazali berjaya dihadang oleh pertahanan pelawat pada minit ke-61.
Peluang TRW menambah jaringan hadir pada minit ke-74 apabila rembatan pemain import dari Indonesia, Nataneal Ringo terkena tiang gol meskipun Muhd. Asri sudah tertewas.

Bagaimanapun, pemain gantian PDRM FC, Bruno Suzuki membunuh sisa-sisa perjuangan TRW apabila meledak jaringan kedua pada minit ke-83.
Keputusan itu kekal hingga tamat perlawanan sekali gus memberi tiga mata buat pasukan pelawat. – K! ONLINE.


Gunung berapi Sinabung di Sumatera Utara meletus
Oleh KOSMO!

28 Julai 2021, 7:04 pm
JAKARTA – Gunung berapi Sinabung di Sumatera Utara, Indonesia meletus tengah hari tadi dan membebaskan asap tebal beserta debu setinggi 4,500 meter (m) di udara.
Menurut agensi geologi, letusan tersebut berlaku selama 12 minit pada pukul 1.20 tengah hari (waktu tempatan).
“Asap dan debu yang dibebaskan mencecah setinggi 4,500 m di udara dan keadaan itu berlaku untuk satu tempoh yang lama,” kata ketua pemantau Gunung Sinabung, Armen Putra.
Berdasarkan gambar yang diambil oleh agensi geologi tersebut, kelihatan asap berkepul-kepul yang tebal dan hitam keluar dari kawah gunung berapi itu.
Kepulan asap itu bergerak sehingga 1,000 m dari puncak gunung.
Setakat ini, tiada arahan pemindahan dikeluarkan terhadap penduduk setempat kerana serpihan letusan tidak mengenai perkampungan terdekat, selain tiada gangguan terhadap penerbangan di kawasan sekitar dilaporkan.

Bagaimanapun pihak berkuasa mengarahkan penduduk agar mengelak daripada berada dalam zon lima kilometer dari kawah gunung berapi itu.
Gunung berapi Sinabung setinggi 2,460 m tidak aktif selama beratus tahun sebelum kembali aktif pada tahun 2010 dan meletus sehingga meragut dua nyawa. – AFP


Skim mySalam: Pesakit Covid-19 layak dapat RM50 sehari
Oleh ZULKIFLI MANZOR

28 Julai 2021, 6:54 pm
PETALING JAYA – Rakyat Malaysia yang layak di bawah Skim Perlindungan Kesihatan Nasional mySalam boleh menuntut faedah penggantian pendapatan RM50 sehari untuk maksimum 14 hari setahun sekiranya dimasukkan ke hospital kerajaan akibat jangkitan Covid-19.
MySalam dalam kenyataannya berkata, perlindungan itu turut diberikan kepada individu yang dikuarantin akibat jangkitan virus sama di rumah atau Pusat Kuarantin dan Rawatan Covid-19 (PKRC).
“Ini selari dengan arahan yang dikeluarkan oleh Kementerian Kesihatan (KKM). Bagaimanapun perlindungan ini tidak tertakluk kepada individu yang melakukan kuarantin kendiri.
“Tuntutan mestilah dilakukan melalui laman rasmi mySalam. Dokumen yang diperlukan adalah surat arahan kuarantin atau surat pelepasan kuarantin yang dikeluarkan KKM,” kata kenyataan itu semalam.
Menurut kenyataan itu, pesakit Covid-19 yang dilindungi oleh mySalam boleh juga membuat tuntutan bagi manfaat hospitalisasi sebanyak RM50 sehari terhad kepada 14 hari dalam setahun sekiranya mereka dimasukkan ke hospital bagi penyakit lain.
Antara Mac 2020 dan Jun 2021, pengelola skim Great Eastern Takaful Berhad telah membayar sebanyak RM76 juta tuntutan Covid-19 kepada 140,000 penerima.

Ia sebagai salah satu langkah memberi bantuan kepada golongan berpendapatan rendah yang terkesan akibat pandemik.
“Kaunter mySalam disediakan di 141 hospital awam dan universiti di seluruh negara sekiranya orang ramai ingin mendapatkan maklumat dan bantuan penghantaran tuntutan,” katanya.
Bagi mendapatkan maklumat lanjut berkaitan bantuan Covid-19 di bawah Skim mySalam, sila layari laman rasmi mySalam https://www.mysalam.com.my/b40/info/?url=main_EN. – K! ONLINE


6 kampung Orang Asli di Kelantan dikenakan PKPD
Oleh AMREE AHMAD

28 Julai 2021, 7:21 pm
PUTRAJAYA – Sejumlah enam perkampungan Orang Asli di Kelantan antara 40 lokaliti di negara ini yang bakal dikenakan Perintah Kawalan Pergerakan Diperketatkan (PKPD) di Pos Brooke, Jajahan Gua Musang.
Menteri Kanan Kluster Keselamatan, Datuk Seri Hishammuddin Tun Hussein berkata, ia meliputi Kampung Cekau, Kampung Jedip WCT, Kampung Seng Sang, Kampung Lojing, Kampung Sendrop dan Kampung Penangau yang didiami suku Senoi etnik Temiar.
“Di Pahang, dua lokaliti juga dikenakan PKPD iaitu Taman Amalina Lestari, Mukim Gali, Daerah Raub dan Ladang Bukit Berembun, Mukim Keratong, Daerah Rompin,” katanya dalam kenyataan hari ini.
Beliau berkata, Sabah pula merekodkan paling banyak lokaliti dilaksanakan PKPD bermula 30 Julai sehingga 12 Ogos depan antaranya daerah Tuaran, mencatatkan 11 lokaliti iaitu Kampung Betutai, Kampung Bolong Baru, Kampung Bontoi, Kampung Kindu, Kampung Lapasan, Kampung Serusop, Kampung Sungai Damit, Kampung Timbok, Kampung Simpangan, Taman Sri Rugading dan Taman Pelipok Ria.
Katanya, ia turut melibatkan lima lokaliti di daerah Penampang iaitu Apartment Taman Suria, Kampung Mangkadatan Notoruss, Taman Penampang Fasa 2, Country Heights Fasa 2 dan Fasa 3 termasuk bangunan kedai, selain Kampung Meruntum Fasa 3 dan PPR Sri Keramat di Daerah Putatan serta Kampung Pengalat Besar di Daerah Papar.
Hishammuddin berkata, ada enam lokaliti bahagian Sandakan dikenakan PKPD iaitu Flat LPPB Sri Taman; Lorong 1 hingga 8, Taman Kenari; Taman Mawar dan PPR Taman Murni serta Ladang Bukit Mas dan Ladang Linbar 1, Kinabatangan.

“Bahagian Tawau meliputi Kampung Lahat-Lahat di Pulau Sebatik, Taman Perwira Ranggu dan Blok 5 Kampung Titingan manakala Bahagian Pedalaman iaitu Kampung Mamaitom dan SKIM Kuala Tomani, Tenom serta Bahagian Kudat di Kampung Talantang 1, Kota Marudu dan Kampung Ayer,” katanya.
Hishammuddin turut memaklumkan, PKPD membabitkan penghuni kawasan Blok Angsana dan Blok Sumboi-Sumboi di Kampung Seberang Benoni, Daerah Papar dilanjutkan sehingga 12 Ogos kelak.
Bagaimanapun ujar beliau, empat lokaliti di negeri itu ditamatkan PKPD iaitu Kampung Lubak, Daerah Beaufort dan Kampung Melamim, Daerah Sipitang serta Kampung Landung Ayang, Bahagian Kudat termasuk di Bahagian Sandakan iaitu kawasan Blok 2, Blok 6 dan Blok 9, Projek Perumahan Rakyat Taman Mesra. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Junta Myanmar mohon bantuan dunia tangani krisis Covid-19
Oleh KOSMO!

28 Julai 2021, 6:13 pm
YANGON – Media tempatan melaporkan bahawa pihak berkuasa Junta di Myanmar sedang mendapatkan bantuan daripada jawatankuasa antarabangsa bagi menangani krisis Covid-19 di negara itu.
Rayuan pertolongan itu dibuat selepas negara itu melihat sekutunya. China kini bergelut dalam memerangi gelombang baharu virus itu.
Negara yang diambil alih oleh pemerintahan tentera pada Februari lalu menjadikan hospital awam serba kekurangan dan petugas kesihatan meninggalkan stesen tugas sebagai protes rampasan kuasa.
Perintah berkurung yang mempengaruhi berjuta-juta penduduk negara itu gagal mengekang lonjakan kes Covid-19 dengan tanah perkuburan atau krematorium sudah mencapai kapasiti penuh.
Pemimpin Junta, Ming Aung Hlaing memberitahu mesyuarat koordinasi untuk bekerjasama dengan jawatankuasa antarabangsa kerana Myanmar perlu mendapatkan bantuan kewangan daripada dana tindak balas Covid-19 yang ditubuhkan oleh Persatuan Negara-Negara Asia Tenggara (ASEAN).
Myanmar hari ini melaporkan jumlah kes Covid-19 di negara itu hampir 5,000 namun penganalisa berkata angka sebenarnya mungkin jauh lebih tinggi.

Menurut Majlis Pentadbiran Negeri, sekitar 1.75 juta penduduknya sudah menerima suntikan vaksin daripada populasi keseluruhan yang berjumlah  54 juta. -AFP


‘Port’ pindah LPG subsidi awal pagi diserbu
Oleh ISKANDAR SHAH MOHAMED

28 Julai 2021, 5:55 pm
SHAH ALAM – Taktik pemindahan gas petroleum cecari (LPG) bersubsidi pada awal pagi di sebuah premis perniagaan dua tingkat di Taman Puncak Jalil, Seri Kembangan terbongkar apabila diserbu pihak berkuasa hari ini.
Serbuan dilakukan pukul 2 pagi turut menahan dua termasuk pemilik perniagaan berusia 41 dan 47 tahun oleh sepasukan anggota dan pegawai Kementerian Perdagangan Dalam Negeri Dan Hal Ehwal Pengguna (KPDNHEP) Putrajaya dan Selangor.
Pengarah KPDNHEP Selangor, Muhamad Zikril Azan Abdullah berkata, kejayaan itu hasil risikan selama sebulan berikutan terdapat lori membawa gas petroleum cecair keluar masuk ke premis terbabit.
Katanya, ketika serbuan didapati dua suspek sedang menjalankan proses pemindahan gas.
“Hasil pemeriksaan kemudian menemui sebanyak 123 silinder gas petroleum cecair bersubsidi 14 kilogram (kg),  60 silinder gas petroleum cecair bersubsidi 14kg (kosong) dan 45 silinder gas petroleum cecair industri 50kg (kosong)
“Turut disita adalah peralatan pemindahan gas dan dokumen invois belian. Nilai keseluruhan rampasan dianggarkan RM27,000,” katanya dalam kenyataan di sini, hari ini.

Beliau menambah, siasatan sedang dijalankan mengesan pembekal yang terlibat di sebalik aktiviti itu selain akan mensabitkan kesalahan terhadap pemilik premis berkenaan.
Ujar Muhamad Zikril, kes disiasat mengikut Seksyen 21 Akta Kawalan Bekalan 1961 kerana memiliki barang kawalan dalam keadaan menimbulkan syak munasabah.
“Siasatan turut dijalankan mengikut Seksyen 20 (1) Akta Kawalan Bekalan 1961 kerana menyimpan barang kawalan di premis selain daripada yang dilesenkan atau dibenarkan oleh pengawal.
“Jika sabit kesalahan, pesalah boleh didenda tidak lebih RM1 juta atau penjara tidak lebih tiga tahun atau kedua-duaya sekali, manakala denda tidak lebih RM2 juta bagi pertubuhan perbadanan,” katanya. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kapal tangki ditahan pindah minyak secara haram
Oleh MASTURAH SURADI

28 Julai 2021, 5:41 pm
KOTA TINGGI – Sebuah kapal tangki berdaftar di Belize, Amerika Tengah berjaya ditahan kerana disyaki cuba melakukan pemindahan minyak ship to ship (STS) dengan sebuah kapal di bawah tahanan Maritim Malaysia (APMM) Negeri Johor yang sedang dalam proses menunggu perbicaraan.
Pengarah APMM Negeri Johor, Laksamana Pertama Maritim Nurul Hizam Zakaria berkata, kapal tangki berkenaan ditahan di perairan Johor Timur di kedudukan 6.7 batu nautika timur laut Tanjung Balau kira-kira pukul 3.45 pagi semalam.
“Penahanan dibuat berikutan maklumat bilik gerakan Jabatan Bomba dan Penyelamat Malaysia (JBPM) Bandar Penawar melalui talian telefon daripada kru sebuah kapal tahan APMM yang mengadu telah dipaksa untuk menerima kehadiran sebuah kapal tangki tidak dikenali untuk merapat bagi melakukan aktiviti yang tidak diketahui.
“Zon Maritim Tanjung Sedili kemudian mengesahkan status aduan dengan menghubungi kapal yang ditahan sebelum sebuah kapal serta bot ronda APMM diatur gerak ke lokasi kejadian bagi mengesan kapal tangki yang dilaporkan.
“Berikutan itu sebuah kapal tangki yang berdaftar di Belize, Amerika Tengah telah ditahan bersama 10 kru warga Indonesia berumur di antara 24 hingga 60 tahun dan mempunyai dokumen pengenalan diri yang sah,”katanya dalam kenyataan hari ini.
Tambahnya pemeriksaan lanjut mendapati, kapal tersebut telah cuba melakukan aktiviti pemindahan minyak secara haram dengan kapal yang masih dalam tahanan Maritim.

Katanya, nakhoda kapal juga telah gagal mengemukakan sebarang kebenaran bersauh dan kebenaran melakukan aktiviti pemindahan minyak.
“Nakhoda dan ketua jurutera kedua-dua buah kapal itu seterusnya dibawa ke pejabat Zon Maritim Tanjung Sedili untuk sisatan lanjut.
“Kapal tangki serta kru telah ditahan dan disiasat di bawah Seksyen 491B(1)(l) Ordinan Perkapalan Saudagar 1952 dan Seksyen 491B (1)(K), menjalankan aktiviti STS tanpa kebenaran.
“Sekiranya didapati bersalah boleh didenda tidak melebihi RM100,000 atau penjara tidak melebihi dua tahun atau kedua-duanya sekali,”katanya lagi.
Nurul Hizam berkata, Maritim Malaysia juga akan sentiasa memastikan kedaulatan dan keselamatan perairan negara terjamin dan terpelihara.
Jelasnya, sebarang aduan salah lalu jenayah maritim di laut segera hubungi talian hotline Pusat Operasi Maritim Negeri Johor di talian (07-219 9404) atau talian kecemasan MERS 999.- K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dewan Rakyat: Vaksin remaja 12-17 tahun ditangguh
Oleh KOSMO!

28 Julai 2021, 6:51 pm
PETALING JAYA – kumpulan kerja teknikal penilaian calon vaksin telah memberi syor kepada Jawatankuasa Khas Jaminan Akses Vaksin Covid-19 (JKJAV) untuk tangguh dahulu pemberian vaksin kepada golongan remaja antara 12 hingga 17 tahun.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, keputusan itu selaras dengan langkah yang diambil oleh United Kingdom selepas menerima laporan mengenai kesan sampingan di Amerika Syarikat.
“Terdapat kesan sampingan Miokarditis (keradangan otot jantung) sebanyak 40 kes per satu jatu dos vaksin mRNA Covid-19, Pfizer yang diberikan kepada lelaki berusia 12 hingga 29 tahun.
“Dengan insiden yang walaupun kecil, tetapi sedikit membimbangkan, kumpulan kerja teknikal telah menyarakan agar kita menunggu dahulu data dari negara-negara lain sebelum vaksinasi kepada golongan itu dapat diteruskan,” katanya pada sidang khas Dewan Rakyat hari ini.
Katanya, walaupun dalam sebahagian besar kes Miokardaitis di Amerika Syarikat itu tidak ada kematian atau kes serius, kesan jangka masa panjang keradangan itu masih belum diketahui.
“Justeru itu pada masa ini, apa yang telah diputuskan oleh JKJAV ialah tidak akan berikan vaksin kepada remaja 12 ke 17 tahun. Tetapi garis panduan klinikal akan dikeluarkan untuk golongan itu yang mengalami risiko tinggi dimana mereka akan ditawarkan vaksin secara sukarela.

“Soal pelajar Sijil Pelajaran Malaysia (SPM), pada asalnya memang hendak diberi vaksin, tetapi setelah mendapat pandangan daripada pakar vaksinasi, ini tidak dapat diteruskan buat masa sekarang,” jelasnya.
Terdahulu, NPRA telah memberi kelulusan untuk vaksin Pfizer diguna pakai terhadap golongan remaja berusia 12 hingga 17 tahun. – K! ONLINE.


Gadis dibelasah sampai mati kerana pakai seluar jeans
Oleh KOSMO!

28 Julai 2021, 6:30 pm
UTTAR PRADESH, INDIA – Seorang remaja perempuan berusia 17 tahun dari negeri Uttar Pradesh, India  dibelasah hingga mati oleh ahli keluarga gara-gara memakai seluar jeans ketika menghadiri upacara keagamaan, lapor akhbar The Sun, semalam.
Tidak cukup dengan itu, mayatnya digantung di sebuah jambatan sebagai tayangan kepada umum.
Mangsa, Neha Paswan, 17, dipukul dengan tongkat oleh datuk dan bapa saudaranya selepas bertengkar mengenai cara pemakaian gadis itu.
Menurut ibunya, Shakuntala Devi Paswan, Neha sebelum itu berpuasa di waktu siang dalam satu amalan keagamaan.
“Pada waktu malam, dia memakai seluar jeans beserta baju T dan menjalani ritual keagamaan seperti biasa.
“Apabila datuk dan neneknya memarahi dia kerana memakai pakaian tersebut, Neha menjawab bahawa seluar jeans dibuat untuk dipakai, ” katanya.

Beberapa ahli keluarga yang lebih tua turut membantah pemakaian gadis itu kerana ia dilihat sebagai pakaian barat yang tidak sopan selain menyuruh Neha memakai pakaian tradisional.
Pertelingkahan tersebut berlarutan sehingga membawa kepada keganasan, di mana Neha dipukul sehingga tidak sedarkan diri.
Tambah Shakuntala, Neha kemudiannya dibawa ke hospital oleh kaum lelaki  dan ahli keluarga yang lain melarangnya daripada mengikuti mereka.
“Mereka tidak membenarkan saya menemani Neha, jadi saya meminta beberapa saudara untuk mencari Neha di hospital namun dia gagal ditemui,” ujarnya.
Pada keesokan paginya, Shakuntala mendengar berita bahawa terdapat mayat seorang gadis ditemui tergantung dari sebuah jambatan di sungai berdekatan, dan apabila disiasat, ia merupakan mayat Neha.
Susulan itu, satu kes pembunuhan dan pemusnahan bukti telah dibuat terhadap 10 individu, dan tertuduh adalah termasuk datuk dan nenek Neha, beberapa bapa saudara dan ibu saudara, sepupu serta pemandu teksi auto.
Bapa Neha, Amarnath Paswan ketika kejadian tiada di rumah kerana bekerja sebagai buruh binaan di bandar Ludhiana. – AGENSI


‘Air mata, kopiah dah tak boleh selamatkan kamu lagi dah’
Oleh MOHD. HAIKAL ISA

28 Julai 2021, 6:10 pm
PETALING JAYA – “Air mata dan kopiah itu tidak boleh selamatkan kamu lagi dah.”
Demikian kata aktivis kemanusiaan dan penyanyi rap, Caprice yang memaklumkan terlalu banyak ugutan diterimanya apabila fitnah semakin berleluasa.
“Saya tak boleh berdiam diri lagi dah. Terlalu banyak ugutan diterima. Jadi, terpulanglah.
“Kita akan terangkan satu per satu dan pertahankan diri daripada setiap tuduhan. Fitnah merupakan satu jenayah dalam Islam dan lagi teruk daripada membunuh.
“Insya-Allah, nanti kalian akan dapat lihat dan faham mengapa saya sangat terluka dan mengapa selama ini, satu Malaysia kena tipu,” kata pelantun lagu Lenglui itu menerusi satu muat naik video terbaharu dalam Instagram.
CAPRICE berkongsi luahan rasa kecewa tentang fitnah yang semakin berleluasa menimpa dirinya dalam satu hantaran status dalam Instagram.
Caprice atau nama lengkapnya, Ariz Ramli, 33, sekali lagi tampil mempersoalkan kewajaran dan menafikan isu dirinya menepis tangan Ustaz Ebit Lew ketika mereka bertemu sekitar awal Julai lalu di Mesir seperti didakwa pendakwah bebas berkenaan dalam sesi siaran langsung Instagram atau IG Live baru-baru ini.

Dalam video itu, Caprice juga berkongsi tangkap layar perbualannya dengan pendakwah kesayangan negara itu yang memperlihatkan dirinya meminta keizinan daripadanya memuat naik video perjumpaan mereka sebelum ini. – K! ONLINE


Saya pantang orang tak hormat orang tua – Sherry Ibrahim
Oleh NUR EMIRA SAIZALI

28 Julai 2021, 6:30 pm
PETALING JAYA – Pelakon Sherry Ibrahim berang dan kecewa dengan kebiadaban sikap seorang usahawan tempatan yang bersikap kurang ajar terhadap seorang warga emas di sebuah pusat transit gelandangan di ibu negara baru-baru ini.
Sherry menerusi satu hantaran Instagram memberitahu hatinya sangat tersentuh melihat seorang warga emas diperlakukan sedemikian rupa oleh golongan muda.
“Saya memang pantang dengan orang yang tak pandai nak menghormati orang tua.
“Tidak perlu rasanya hendak merendah-rendahkan orang seperti itu, sangat tidak baik,” katanya dalam entri tersebut.
Pelakon yang terkenal menerusi drama Teduhan Kasih turut menggesa individu yang dalam video tukar berkenaan mengubah sikap dan belajar menghormati dengan orang yang lebih tua.
“Kepada individu terbabit, awak perlu mengubah perangai dan seharusnya belajar bagaimana untuk menghormati golongan lebih berusia,” katanya lagi.

Menjengah ke ruangan komen, rata-rata pengikutnya termasuklah golongan selebriti tanah air turut mengecam sikap kurang ajar individu terbabit.
“Dia Tuhan ke? Ayat itu boleh elok sikit. Ya Allah, pakcik itu sudah macam ayah aku (sebaya), biadab sangat!,” komen pelakon Yana Samsudin.
“Astaghfirulahalazim, Allah boleh tarik balik nikmat rezeki yang diberikan bila-bila masa saja. Inilah jadi bila dah rasa diri tu hebat sangat dan hilang respek. Memang duit tak boleh beli adab,” luah pengacara, Uyaina Arshad.
Hari ini, tular sebuah video memaparkan seorang usahawan jenama tempatan menyampaikan nasihat dan kata-kata motivasi kepada seorang warga tua namun dengan cara yang salah serta biadab.
Difahamkan, kejadian tersebut berlaku di sebuah pusat transit gelandangan di ibu negara ketika usahawan terbabit hadir menyampaikan sumbangan.
“Semasa muda dulu menyesal tak banyak main dan tak buat betul-betul,” tanya lelaki itu.
Video tersebut seterusnya tular dalam media sosial sehingga nama usawahan berkenaan sohor kini dalam Twitter. – K! ONLINE


Penduduk bimbang orang Bukit Malut lari ke Kuala Perlis
Oleh NUR NAZLINA NADZARI

28 Julai 2021, 5:51 pm
KUALA PERLIS – Penduduk Kuala Perlis menyuarakan kebimbangan dan dalam keadaan berjaga-jaga dengan kemungkinan penghuni penempatan Bukit Malut di Langkawi dekat sini cuba meloloskan diri ke kawasan itu menerusi jalan laut.
Kawasan penempatan Bukit Malut dikenakan Perintah Kawalan Pergerakan Diperketatkan (PKPD) bermula semalam hingga 9 Ogos depan susulan penularan Covid-19 bagi Kluster Dah Bukit.
Terdapat 11 buah kampung di sepanjang muara Kuala Perlis sejauh 1.5 kilometer tersebut antaranya Kampung Bahagia, Kampung Hujung Tanjong, Kampung Pulau Ketam dan Kampung Tanah Baru.
Penduduk Kampung Bahagia, Suhalan Yusof, 47, berkata, penduduk kampung mengesan sebuah sampan tanpa nombor pendaftaran cuba mendarat di jeti kampung tersebut kira-kira pukul 10 pagi, Isnin lalu.
Katanya, mereka bertindak menghalang bot itu daripada mendarat apabila melihat lima lelaki di dalam sampan berkenaan bukan penduduk tempatan.
“Kami kenal penduduk kampung ini dan juga jenis sampan digunakan dan mereka adalah orang luar.

“Penduduk kampung bimbang jika ada orang luar yang datang ke sini kerana dikhuatiri membawa virus Covid-19. Jika berlaku jangkitan, ia amat berbahaya kerana kedudukan rumah di sini rapat,” katanya ketika ditemui di sini hari ini.
Sementara itu, dia berkata, bagi memastikan tiada orang luar yang cuba lolos masuk ke kawasan kampung, penduduk di situ membuat rondaan 24 jam.
Penduduk kampung sama, Rosli Samad, 63, berkata, kehadiran orang luar dari zon merah juga boleh mengancam keselamatan penduduk di Kuala Perlis.
“Kalau boleh kami tidak mahu mereka terlepas ke sini kerana ia boleh membahayakan keselamatan penduduk kampung di sini,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis rakam keterangan penganjur kursus langgar SOP, menari
Oleh MOHD YUNUS YAKKUB

28 Julai 2021, 5:46 pm
SHAH ALAM – Polis telah merakam keterangan daripada pihak penganjur kursus pemantapan pimpinan sebuah parti politik berhubung pelanggaran prosedur operasi standard (SOP) di sebuah hotel di Glenmarie di sini, April lalu.
Ketua Polis Selangor, Datuk Arjunaidi Mohamed berkata, pihaknya kini dalam melengkapkan siasatan sebelum diserahkan kepada pejabat pendakwa raya (DPP) untuk tindakan seterusnya.
“Kita telah panggil pihak penganjur namun ada satu perkara perlu diselesaikan sebelum diserahkan kepada DPP,” katanya pada sidang akhbar secara maya hari ini.
Beliau menegaskan kejadian berlaku pada April lalu dengan ketika itu dibenarkan untuk mengadakan program atau majlis namun disebabkan berlakunya pelanggaran, maka siasatan dijalankan kini.
Kosmo! sebelum ini melaporkan video tular berhubung sekumpulan individu menari tanpa memakai pelitup muka dipercayai dilakukan ketika Perintah Kawalan Pergerakan Bersyarat (PKPB) di sebuah hotel di Glenmarie di sini, April lalu.
Ketika ditanya pemberita berhubung dakwaan keluarga kepada suspek terlibat sindiket pengedaran terhadap tembakan dilepaskan yang dianggap berbahaya kerana terdapat anak suspek di dalam kenderaan semasa kejadian, Arjunadi menjelaskan siasatan berhubungnya akan dilakukan secara terperinci dengan kertas siasatan telah dibuka.

“Saya tidak mahu bagi komen secara melulu kerana proses siasatan masih berjalan,” katanya. -K! ONLINE.


Zii Jia perlu jinakkan Leverdez
Oleh MUHAMMAD ZUHAILY BADLISHAH

28 Julai 2021, 6:45 pm
PEMAIN perseorangan lelaki negara, Lee Zii Jia akan menempah tiket ke pusingan kalah mati Sukan Olimpik Tokyo 2020 jika berjaya menewaskan Brice Leverdez dari Perancis di Musashino Forest Sports Plaza petang ini.
Berdasarkan ranking semasa, Zii Jia, No. 11 dunia, dijangka tidak berdepan masalah besar untuk merakam kemenangan ke atas lawan yang berada pada kedudukan ke-35 dunia.
Namun, Zii Jia sama sekali tidak boleh memandang rendah kemampuan Leverdez yang pernah mendapat sentuhan tunjuk ajar daripada bekas jaguh perseorangan lelaki Denmark, Peter Gade.
Leverdez juga pernah mencipta kejutan sensasi selepas mengejutkan legenda badminton tanah air, Datuk Lee Chong Wei pada pusingan pertama Kejohanan Dunia di Glasgow, Scotland empat tahun lalu.
Sekiranya menang, Zii Jia berkemungkinan besar bakal berhadapan juara bertahan yang juga pemain ranking keenam dunia dari China, Chen Long di pusingan kalah mati esok. – K! ONLINE


Polis siasat pelbagai aspek isu ceroboh PKRC Maeps
Oleh MOHD YUNUS YAKKUB

28 Julai 2021, 5:25 pm
SHAH ALAM – Polis akan melakukan siasatan terperinci mengenai pencerobohan enam petugas media daripada pelbagai agensi memasuki ke kawasan Pusat Kuarantin dan Rawatan Covid-19 (PKRC) di Taman Ekspo Pertanian Malaysia Serdang (Maeps), tanpa kebenaran pada Isnin lalu.
Ketua Polis Selangor, Datuk Arjunaidi Mohamed berkata, ini termasuk sama ada berlaku kelonggaran kawalan keselamatan dan individu yang membawa masuk kesemua petugas media tersebut.
Katanya, enam petugas media itu didapati memasuki kawasan itu secara serentak dengan hanya memakai pelitup dan pelindung muka sahaja tanpa sebarang peralatan perlindungan diri (PPE).
“Itu (PKRC) tempat larangan dan orang yang masuk perlu mendapatkan kebenaran terlebih dahulu daripada pengurusan di situ. Tambahan, PKRC Maeps telah diisytiharkan dan diwartakan sebagai pusat kuarantin dan rawatan penyakit berjangkit sejak 6 Disember tahun lalu.
“Kalau saya sendiri pergi PKRC sekalipun perlu meminta kebenaran untuk memasuki kawasan itu. Inikan pula wartawan dan tidak kira siapa pun,” katanya pada sidang akhbar secara maya hari ini.
Menurut beliau, PKRC itu mempunyai tiga zon iaitu hijau, kuning dan merah dengan petugas media telah memasuki zon kuning yang kebanyakannya adalah pesakit kategori ketiga dan keempat berdasarkan laporan dilakukan pihak pengurusan Maeps pukul 4 petang semalam.

“Mereka ini telah menceroboh kawasan larangan dan membahayakan diri sendiri selain orang ramai.
“Apabila mereka masuk berkemungkinan membawa virus keluar dan tidak tahu sejauh mana telah kontak rapat dengan orang lain atau rakan media lain. Pihak pengurusan Maeps sendiri telah menyatakan tiada kebenaran diberikan kepada petugas media itu,” katanya.
Beliau menambah, pihaknya akan memanggil kesemua petugas media terlibat dalam masa terdekat namun tidak menyatakan dari mana agensi-agensi media tersebut.
Dalam perkembangan sama, beliau menegaskan rakaman keterangan kepada 17 kakitangan kementerian kesihatan adalah berhubung isu pencerobohan dan bukan berkaitan hartal doktor kontrak.
“Rakaman percakapan ini penting bagi mendapatkan maklumat dan siasatan kita. Kalau rakam percakapan salah, saya pun tidak tahu hendak belajar dari dunia mana lagi untuk siasat.
“Berkenaan isu rakam keterangan sehingga pukul 3 pagi disebabkan doktor bertugas pukul 8 pagi hingga 8 malam. Kita pun ada hati perut dan menggunakan waktu bertugas mereka untuk diambil keterangan secara bergilir dengan kebenaran pengurusan Maeps. Justeru, jangan jadikan itu sebagai isu dan memutarbelitkannya,” katanya.
Kes disiasat mengikut Seksyen 448 Kanun Keseksaan. -K! ONLINE.


24 lelaki Indonesia didenda RM2,000 berkumpul pada Aidiladha
Oleh NUZULSHAM SHAMSUDDIN

28 Julai 2021, 4:53 pm
SELAYANG – Padah berhimpun menikmati jamuan hari raya Aidiladha di sebuah rumah minggu lalu, seramai 24 lelaki warga Indonesia didenda masing-masing RM2,000 oleh Mahkamah Majistret di sini hari ini.
Majistret Nor Hafizah Rajuni menjatuhkan hukuman denda itu terhadap mereka, selepas kesemuanya mengaku bersalah atas pertuduhan yang disabitkan.
Sekiranya jumlah denda itu gagal dibayar, mereka boleh dipenjara selama tiga bulan dan kesemuanya membayar jumlah denda berkenaan.
Mengikut pertuduhan, kesemua mereka yang berusia antara 21 hingga 47 tahun didapati telah melanggar arahan Ketua Pengarah Kesihatan dengan berkumpul tanpa kebenaran pihak berkuasa di sebuah unit rumah kedai Jalan SU 10 Taman Selayang Utama Batu Caves di sini pukul 10 pagi, pada 20 Julai lalu.
Berikutan itu, kesemua mereka didakwa melanggar Peraturan 10(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Pelan Pemulihan Negara) 2021 P.U (A) 293/2021 yang berkuat kuasa mulai 5 Julai 2021 dan boleh dihukum di bawah Peraturan 17(1) dan dibaca bersama Seksyen 34 Kanun Keseksaan.
Hukuman bagi kesalahan itu ialah denda maksimum RM50,000 atau penjara maksimum enam bulan atau kedua-duanya sekali, jika sabit kesalahan.

Terdahulu semasa prosiding kesemua tertuduh memohon mahkamah mengenakan hukuman ringan.
Bagaimanapun Timbalan Pendakwa Raya, Khairunnisak Hassni memohon mahkamah mengenakan hukuman setimpal dengan mengambil kira mereka berkumpul pada waktu Perintah Kawalan Pergerakan (PKP) selain keadaan rumah yang sempit.
Sementara itu empat lagi tertuduh berusia 24 hingga 36 tahun mengaku tidak bersalah atas pertuduhan sama dan mahkamah menetapkan 7 Oktober ini bagi sebutan semula kes.
KOSMO! Online 20 Julai lalu melaporkan
Kegembiraan 30 warga asing dan seorang wanita tempatan menikmati jamuan hari raya di sebuah rumah diserbu polis di sebuah kediaman di Taman Selayang Utama, Batu Caves, di sini.
Individu yang berumur antara 20 hingga 40 tahun itu diperiksa dan ditahan ketika serbuan dilakukan di kediaman itu sekitar pukul 10 pagi.
Ketua Polis Daerah Gombak, Asisten Komisioner Zainal Mohamed Mohamed berkata, serbuan dilakukan sebaik polis menerima maklumat daripada penduduk di kawasan berdekatan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dewan Rakyat: Segerakan vaksinasi institusi pendidikan
Oleh NUR HUDA MUSA

28 Julai 2021, 4:49 pm
PETALING JAYA – Kerajaan dicadangkan untuk membawa program vaksinasi ke sekolah-sekolah serta Institut Pengajian Tinggi (IPT) agar sesi pembelajaran normal dapat dikembalikan segera.
Cadangan itu dikemukakan oleh Ahli Parlimen Simpang Renggam, Dr. Maszlee Malik semasa sidang khas Dewan Rakyat hari ini.
Maszlee berkata, ekosistem pendidikan bukan hanya berkisar kepada guru sahaja, iaitu termasuk akitangan sekolah, pekerja kantin, pengawal keselamatan, pemandu bas, dan murid-murid.
“Saya mencadangkan agar kerajaan dapat memberi vaksin ke sekolah-sekolah dan berikan vaksinasi kepada warga sekolah tanpa mereka perlu pergi ke Pusat Pemberian Vaksin (PPV)
“Vaksinasi juga perlu diberikan kepada pelajar Kolej Vokesional berikutan mereka perlu menghadiri pembelajaran bersemuka,” katanya.
Dalam pada itu, Maszlee meminta kerajaan menjelaskan kedudukan pemberian vaksin kepada calon Sijil Pelajaran Malaysia (SPM) 2021 yang dikatakan akan diselesaikan pada bulan Julai.

“Apakah perancangan kerajaan terhadap pemberian vaksin kepada warga IPT yang mana kita tahu bilangannya ramai. Walaupun ada yang menerima vaksin AstraZeneca melalui MySejahtera, tetapi tidak semua berjaya mendapatkan dos vaksin tersebut.
“Sejauh mana proses libat urus bersama Kementerian Pendidikan dan Kementerian Pengajian Tinggi kerana masih belum ada perbincangan vaksinasi bagi warga sekolah dan IPT kecuali perbincangan untuk menjadikan IPT sebagai PPV,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pakar dakwa makhluk asing mampu hancurkan Bumi seperti kacang
Oleh KOSMO!

28 Julai 2021, 5:11 pm
LONDON – Seorang pakar objek terbang tidak dikenali atau UFO Britain berkata, makhluk asing akan menghancurkan manusia dalam satu perang yang menakutkan dan boleh ‘membelah Bumi umpama sebutir kacang’, lapor akhbar Daily Star semalam.
Nick Pope yang menyiasat UFO untuk Kementerian Pertahanan Britain berkata, manusia akan mengalami kebinasaan sekiranya makhluk asing menceroboh kerana senjatanya adalah berbilion tahun lebih maju berbanding yang dimiliki manusia.
Amerika Syarikat (AS) baru-baru ini menerbitkan laporan berkenaan UFO awal bulan ini yang merangkumi 143 fenomena penampakan aerial yang tidak dikenali (UAP) oleh juruterbang tentera AS sejak 2004.
“UAP menimbulkan masalah keselamatan pada penerbangan dan mungkin menimbulkan cabaran pada keselamatan negara AS,” demikian tulisan laporan itu.
Namun, kerajaan Britain tidak mempunyai perancangan untuk menjalankan siasatan sendiri berkenaan UFO dan ancamannya kepada negara itu.
Pope berkata terdapat kehidupan lain di luar Bumi yang berbilion tahun lebih maju berbanding teknologi ciptaan manusia di Bumi.

“Teknologi makhluk asing mungkin jutaan atau berbilion tahun lagi lebih maju berbanding Bumi dan teknologi mereka akan kelihatan seperti magis.
“Ya, kita ada program angkasa lepas namun dengan penyelidikan angkasa lepas yang ada dan mengambil kira jarak antara bintang paling dekat dengan Bumi, kita akan memerlukan masa selama 75,000 tahun untuk sampai ke sana.
“Jika kita akan dilawati makhluk asing, mereka mampu untuk membelah atau meretakkan Bumi ini seperti kacang jika mereka mahu,” katanya. -Agensi


10 kes varian Delta dikesan
Oleh SITI A'ISYAH SUKAIMI

28 Julai 2021, 5:20 pm
PUTRAJAYA – Sebanyak 10 lagi kes varian baharu virus SARS-CoV-2 dikesan kesemuanya melibatkan varian Delta (India) (sublineage B.1.617.2) menerusi kajian berterusan oleh Institut Penyelidikan Perubatan (IMR) dari 22 Julai hingga hari ini.
Menurut maklumat yang dikongsi oleh Ketua Pengarah Kesihatan, Tan Sri Dr. Noor Hisham Abdullah, kes baharu tersebut dikesan di Melaka (tiga kes), Kedah dan Johor (masing-masing dua kes) serta Terengganu, Perlis dan Selangor (masing-masing satu kes).
“Ini menjadikan jumlah kumulatif kes dijangkiti oleh virus SARS-CoV-2 dikategorikan sebagai Variant of Concern (VOC) dan Variant of Interest (VOI) adalah sebanyak 439 kes.
“Daripada jumlah yang dikesan tersebut, 419 kes adalah VOC manakala 20 kes adalah Variant of Interest (VOI),” katanya dalam kenyataan pada Facebook beliau di sini hari ini.
Beliau berkata, secara keseluruhan, sehingga kini, bagi VOC terdapat sebanyak 206 kes varian Beta (Afrika Selatan) 199 kes varian Delta dan 14 kes varian Alpha (United Kingdom) manakala bagi VOI pula terdapat 13 kes varian Theta (Filipina), empat kes varian Kappa (India) dan tiga kes varian Eta (Nigeria). -K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


RON97 naik satu sen, RON95, diesel kekal
Oleh KOSMO!

28 Julai 2021, 5:13 pm
PUTRAJAYA – Harga runcit petrol RON97 naik lagi satu sen kepada RM2.74 seliter berbanding RM2.73 sebelum ini bagi tempoh bermula tengah malam ini hingga 4 Ogos depan.
Kementerian Kewangan berkata, harga runcit petrol RON95 pula kekal pada paras RM2.05 seliter manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tempoh reman lima suspek disambung
Oleh NOR IDAYU BOSRO

28 Julai 2021, 5:02 pm
PUTRAJAYA – Suruhanjaya Pencegahan Rasuah Malaysia (SPRM) berjaya mendapatkan tempoh sambung reman selama empat hari terhadap kontraktor yang menjadi dalang sindiket kartel projek bagi membolot projek-projek bernilai puluhan juta ringgit di Selangor sejak tahun 2012.
Turut disambung reman bagi tempoh sama adalah pegawai daerah (DO) dan seorang juruukur bahan yang dipercayai bersekongkol bersama syarikat kontraktor terbabit.
Ketiga-tiga suspek itu terdahulu dibawa ke Mahkamah Majistret Putrajaya di sini hari ini untuk mendapatkan perintah sambungan reman mulai esok hingga 1 Ogos depan.
Selain suspek tersebut, SPRM juga berjaya mendapatkan tempoh sambung reman selama dua hari terhadap bekas Yang Dipertua (YDP) majlis perbandaran di Selangor kerana disyaki menerima rasuah daripada kontraktor dan pemaju perumahan di kawasan masing-masing.
Kedua-dua suspek berusia 47 tahun yang kini memegang jawatan DO itu akan disambung reman masing-masing mulai esok hingga 30 Julai.
Sebelum ini, kedua-dua suspek berkenaan bersama kontraktor terbabit direman di bawah Seksyen 117 Kanun Acara Jenayah selama enam hari bermula 23 Julai hingga 28 Julai lalu.

Juruukur bahan dan DO itu pula terdahulu direman selama lima hari dari 24 Julai hingga 28 Julai selepas Majistret Shah Wira Abdul Halim membenarkan permohonan SPRM. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Anak penyu berkepala dua ditemui di Carolina Selatan
Oleh KOSMO!

28 Julai 2021, 5:30 pm
PANTAI EDISTO, CAROLINA SELATAN – Beberapa pekerja sebuah pusat penetasan penyu di negeri Carolina Selatan, Amerika Syarikat terkejut apabila menjumpai seekor anak penyu berkepala dua yang baru menetas, lapor laman berita United Press International semalam.
Taman Negeri Carolina Selatan dalam satu hantaran di Facebook berkata, anak penyu baru menetas itu dijumpai anggota Peronda Penyu Laut Taman Negeri Pantai Edisto yang sedang melakukan rutin inventori sarang penyu.
“Selepas tiga ke lima hari sarang penyu menunjukkan petanda-petanda berlakunya banyak penetasan telur, kami pergi memeriksa untuk mengira bilangan telur yang menetas dan tidak menetas.
“Ketika rutin tersebut, pasukan peronda turut menjumpai tiga ekor anak penyu yang masih berada di dalam sarangnya, namun apa yang mengejutkan adalah satu daripadanya mempunyai dua kepala,” kata Taman Negeri Carolina Selatan dalam hantaran di Facebook.
Tambah pusat penetasan tersebut, keadaan seumpama itu berlaku disebabkan oleh mutasi genetik.
“Beberapa ekor anak penyu berkepala dua pernah ditemui di Carolina Selatan dalam tempoh beberapa tahun ini, namun ini merupakan kali pertama kejadian itu berlaku di Pantai Edisto,” ujarnya.

Ketiga-tiga anak penyu itu kemudiannya dilepaskan ke laut. – AGENSI


Haramkan penggunaan racun tikus jenis pelet
Oleh MOHD SYALMIZI HAMID

28 Julai 2021, 4:58 pm
GEORGE TOWN – Persatuan Pengguna Pulau Pinang (CAP) menggesa pihak berkuasa mengharamkan penggunaan racun tikus dalam bentuk pelet.
Presidennya, Mohideen Abdul Kader barkata, ia berikutan terdapat kes beberapa haiwan peliharaan penduduk mati selepas termakan pelet beracun tersebut sebelum ini.
“Sebelum kejadian itu, pemilik haiwan melihat beberapa pekerja pihak berkuasa tempatan melempar pelet beracun itu ke atas rumput di sepanjang jalan.
“Ketika ditanya, pekerja berkenaan berkata racun itu adalah untuk menghapuskan tikus dan burung gagak.
“Agak luar biasa bagaimana mereka dapat menyasarkan hanya tikus dan gagak sedangkan pelet dilempar ke tanah di mana kanak-kanak atau makhluk lain boleh mengutip dan memakannya,” katanya dalam satu kenyataan hari ini.
Mohideen berkata, racun dalam bentuk pelet bukan sahaja membahayakan haiwan peliharaan, malah turut membahayakan kanak-kanak dan hidupan liar lain selain mendorong Agensi Perlindungan Alam Sekitar (EPA) Amerika Syarikat mengharamkan racun tikus dalam bentuk tersebut.

“Menurut pembantu tadbir pejabat EPA berhubung Keselamatan Bahan Kimia dan Pencegahan Pencemaran, perubahan itu penting demi mengurangkan ribuan pendedahan kanak-kanak secara tidak sengaja setiap tahun kepada produk kawalan racun tikus dan juga untuk melindungi haiwan peliharaan di rumah.
“Pihak EPA turut menghendaki semua racun tikus yang dijual kepada pelanggan kediaman diletakkan dalam stesen pengumpan agar menjauhkan racun itu dari kanak-kanak dan haiwan peliharaan,” katanya lagi.
Menurut Mohideen, kita tidak seharusnya menggunakan kaedah membunuh semata-mata untuk mengawal bilangan tikus pemusnah.
“Racun atau kaedah memerangkap belum dapat mengatasi punca sebenar masalah berkenaan iaitu tabiat buruk penduduk membuang sisa makanan dan sampah dengan sewenang-wenangnya,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kilang didakwa tipu timbangan beras diserbu
Oleh MOHD. RIFAAT ABD. HAMID

28 Julai 2021, 4:56 pm
JITRA – Sebuah kilang yang didakwa melakukan penipuan dalam proses menimbang beras diserbu Kementerian Perdagangan Dalam Negeri dan Hal Ehwal Pengguna (KPDNHEP) di sini semalam.
Dalam serbuan kira-kira pukul 11 pagi itu, sepasukan anggota penguat kuasa KPDNHEP mendapati timbangan bagi kampit beras lima kilogram (kg) tidak mencukupi.
Penguat kuasa kemudian merampas sebanyak 100 kampit beras yang dianggarkan bernilai RM1,200.
Ketua Pegawai Penguat Kuasa KPDNHEP Daerah Kubang Pasu, K. Muniandy memberitahu, serbuan tersebut dilakukan hasil maklumat orang ramai terhadap kilang berkenaan yang menjalankan aktiviti pembungkusan beras dalam pelbagai kuantiti.
Katanya, pemeriksaan mendapati beras yang dibungkus tidak menepati timbangan tepat.
“Hasil siasatan mengesyaki kilang itu menipu dan setiap kampit beras seberat lima kg yang dibungkus tidak mencukupi berat yang ditetapkan timbangannya.

“Setiap kampit beras lima kg yang ditimbang oleh pegawai penguat kuasa KPDNHEP bersama pegawai daripada Metrology mendapati berat kampit itu seberat 4.96 kg iaitu kurang 40 gram bagi setiap kampit,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Zii Jia terkandas disekat Chen Long
Oleh MUHAMMAD HELMEE RAMLI

29 Julai 2021, 9:04 pm
LANGKAH perseorangan lelaki negara, Lee Zii Jia pada Sukan Olimpik Tokyo 2020 menemui noktah selepas akur dengan kekalahan 21-8, 19-21, 5-21 kepada juara bertahan dari China, Chen Long sebentar tadi.
Pada aksi pusingan kalah mati yang berlangsung di Musashino Forest Sports Plaza itu, Chen Long nyata berada dalam kelas tersendiri apabila menampilkan aksi cukup berkualiti dalam tiga set permainan itu.
Meskipun gagal mengiringi kemaraan beregu lelaki negara, Aaron Chia-Soh Wooi Yik ke pusingan seterusnya, namun aksi Zii Jia wajar dipuji kerana sudah menunjukkan prestasi terbaik pada penampilan sulungnya di Olimpik.
Menerusi kemenangan itu, Chen Long akan membuat perhitungan dengan pemain No.4 dunia dari Taiwan, Chou Tien Chen yang sedang menanti di peringkat suku akhir selepas menjuarai saingan Kumpulan P. – K! ONLINE


Demi Lee Zii Jia, peminat sanggup marah lantai
Oleh SITI AMINAH MOHD YUSOF

29 Julai 2021, 9:23 pm
PETALING JAYA – Ramai peminat sukan tanah air memuji semangat juang yang ditunjukkan jaguh perseorangan badminton negara, Lee Zii Jia ketika menentang juara bertahan Chen Long pada aksi Sukan Olimpik Tokyo, malam ini.
Tanda pagar nama juara All England berkenaan sohor kini di laman Twitter diulang kicau lebih 198,000 kali di laman Twitter.
Rata-rata penyokong Malaysia memberi kata-kata semangat dan tidak menyalahkan atlet tersebut dan beranggapan beliau mempunyai lebih banyak peluang untuk melakar kejayaan pada masa depan.
“Tiada apa yang hendak dikecewakan. Zii Jia masih muda, perjalanan masih jauh dan ada banyak peluang lagi,” kata Zamri Kadir.
“Olimpik pertama buat Lee Zii Jia. Boleh ambil pengalaman banyak di sini untuk Olimpik akan datang. Datang kembali dengan lebih kuat,” ujar Enche Aswad.
“Walaupun kalah tetapi hormat dengan semangat Lee Zii Jia. Mungkin Olimpik akan datang ada rezeki untuk beliau. Permainan yang bagus,” puji Amin Amiryn.

Dalam pada itu terdapat juga segelintir netizen di laman Twitter secara bergurau sanggup memarahi lantai sebagai ‘punca’ kecederaan Zii Jia.
“Lantai lebih baik minta maaf kepada Lee Zii Jia. Tangannya yang begitu berharga sudah cedera,” komen Nur beserta emoji menangis dan memegang penyapu lidi.
“Ini semua salah lantai,” komen @zkdlintyaaa dan dibalas @jae yang mengulas: “Saya sanggup berlawan dengan lantai tempat Lee Zii Jia terjatuh tadi,” guraunya.
“Saya apabila melihat Lee Zii Jia kelihatan tidak selesa disebabkan kecederaan tangan kanannya,” ujar pemilik akaun bernama @jellymfs sambil menunjukkan gambar ‘meme’ menangis.
Terdahulu Lee Zii Jia tidak berjaya melangkah ke suku akhir dengan keputusan 21-8, 19-21, 5-21. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Najib saran Muhyiddin letak jawatan
Oleh MOHD RASDAN AHMAD

29 Julai 2021, 8:45 pm
PETALING JAYA – Ahli Parlimen Pekan, Datuk Seri Najib Razak berkata, tindakan terbaik yang boleh diambil Perdana Menteri, Tan Sri Muhyiddin Yassin ketika ini adalah dengan meletakkan jawatannya.
Bekas Perdana Menteri itu berkata, Muhyiddin harus mengambil tanggungjawab atas kenyataan Yang di-Pertuan Agong yang murka (dukacita) dengan pembatalan Ordinan Darurat.
“Secara peribadi bahawa Perdana Menteri mesti mengambil tanggungjawab atas apa yang berlaku sebagai ketua kerajaan.
“Saya pernah menjadi ketua kerajaan selama sembilan tahun dan saya tahu bahawa utusan ini antara Perdana Menteri dan Yang di-Pertuan Agong.
“Pilihan terbaik adalah berundur secara kehormat kerana ini adalah satu yang mencerminkan beliau bertanggungjawab atas nama kerajannya,” katanya dalam sidang akhbar di bangunan Parlimen hari ini. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penganjur nafi Covid-19 meningkat akibat temasya Olimpik
Oleh KOSMO!

29 Julai 2021, 8:45 pm
PENGANJUR Sukan Olimpik Tokyo menafikan kenaikan kes Covid-19 di Jepun hari ini berpunca daripada penganjuran sukan itu selepas 24 kes jangkitan direkodkan dalam kalangan peserta yang bertanding sekali gus menjadi jumlah tertinggi dilaporkan setakat ini.
Menurut penganjur, kira-kira 193 atlet, pegawai media, dan para pekerja Olimpik serta kontraktor dilaporkan positif wabak berbahaya itu bermula 1 Julai lalu sehingga kini, namun ia tidak termasuk beberapa kes di lapangan terbang dan kem latihan.
Semalam, Jepun merekodkan sebanyak 9,583 kes dan ia adalah kali pertama kes melebihi 9,000 dan tertinggi dicatatkan setakat ini.
Jurucakap Jawatankuasa Olimpik Antarabangsa (IOC), Mark Adams berkata, tiada petunjuk yang boleh membuktikan bahawa Sukan Olimpik menyebabkan kenaikan kes Covid-19.
“Setahu saya tiada satu pun kes penyebaran kepada rakyat di Tokyo berpunca daripada atlet mahupun pergerakan Olimpik.
“Kami adalah komuniti yang paling banyak diuji, kami berdepan kawalan pergerakan paling ketat berbanding semua tempat di seluruh dunia,” katanya.

Penganjur juga menyatakan Olimpik tidak akan meletakkan tekanan ke atas sistem kesihatan Jepun walaupun pakar memberikan amaran bahawa peningkatan junmlah kes boleh menyebabkan krisis kesihatan di negara itu.
Katanya, hanya dua orang yang terlibat dengan Sukan Olimpik Tokyo berada di hospital dan sebahgian daripada mereka yang memerlukan rawatan hanya dijaga oleh pasukan perubatan sendiri.
“Sejumlah 310,000 ujian saringan dilakukan dan sebanyak 0.02 peratus sahaja dilaporkan positif daripada jumlah tersebut,” katanya. – AGENSI


[KEMASKINI] Carl Samsudin jumpa pak cik gelandangan
Oleh SITI AMINAH MOHD YUSOF

29 Julai 2021, 9:37 pm
PETALING JAYA – Usahawan dan pesohor media sosial, Carl Samsudin akhirnya mengadakan pertemuan empat mata dengan gelandangan warga emas yang dikenali sebagai Pak Cik Abdul Hadi, hari ini.
Carl melalui hantaran terbaharu di laman Instagram miliknya memuat naik sekeping gambar menunjukkan gambar dirinya duduk bertinggung seraya memerhatikan pak cik tersebut yang dilihat seperti mengatakan sesuatu sambil memejamkan matanya.
“Saya minta maaf,” tulisnya ringkas dalam kapsyen gambar tersebut lewat petang tadi.
Pagi tadi Kosmo! melaporkan Carl yang didakwa memalukan gelandangan warga emas berkenaan pada Selasa lalu menyatakan permohonan maaf secara terbuka melalui laman Instagram miliknya.
Warga emas berkenaan menerusi sebuah klip video berkata, dia tidak terasa hati dengan sikap Carl dan turut mengucapkan terima kasih kepada netizen yang membela dan memberi sokongan kepada dirinya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bagi maklumat lengkap, tak perlu marah-marah saya – Zara Zya
Oleh MOHAMMAD SHAHEMY AZMI

29 Julai 2021, 9:10 pm
PETALING JAYA – Pelakon Zara Zya meminta mana-mana individu yang memohon bantuan daripadanya supaya bersabar dan tidak cepat naik marah apabila mesej permohonan masing-masing tidak segera mendapat balasan.
Ujar Zara, dia menerika terlalu banyak hantaran mesej dalam Instagram (DM) oleh individu yang memohon bantuan susu dan lampin pakai buang.,
“Jangan marah-marah. Mesej saja maklumat lengkap, InsyaAllah nanti bantuan akan sampai di depan pintu rumah anda,” katanya.
Jelasnya lagi, dia menerima terlalu banyak mesej dalam Instagram termasuk mereka yang meluahkan rasa marah kerana mesej yang dikirimkan tidak mendapat balasan.
Menurut pemilik nama lengkap Zainurul Razia Mohd. Zainuddin itu, dia yang menggerakkan badan amal Malaysia Prihatin tidak akan membalas mesej berkenaan sebaliknya akan terus membuat senarai bagi yang memohon bantuan.
“Terus beri saya nama, alamat, nombor telefon, saiz lampin pakai buang dan umur anak untuk susu. Tak perlu tanya sama boleh atau tidak, bila nak dihantar, macam mana nak daftar. Tak perlu.

“Insya-Allah saya akan salurkan bantuan secepat mungkin. Saya kena buka satu per satu mesej. Jangan marah-marah sebab ada ramai yang cakap saya tidak prihatin. Saya tidak akan balas dan akan baca maklumat yang diberi,” katanya.
Pelakon drama Pia itu turut meminta orang ramai supaya mendoakan dirinya dilimpahi rezeki supaya dapat membantu lebih ramai individu yang memerlukan bantuan.
“Doakan saya sihat dan dilimpahkan rezeki supaya saya dapat berkongsi dengan semua,” ujarnya. -K! ONLINE


Penduduk anjur majlis perkahwinan dikompaun RM4,000
Oleh NORLIDA AKMAR IDROS

29 Julai 2021, 10:05 pm
ALOR SETAR – Sikap degil seorang penduduk mengadakan jamuan makan sempena majlis perkahwinan di Kampung Padang, Mukim Gajah Mati di Pokok Sena dekat sini hari ini mengundang padah apabila dia dikenakan kompaun sebanyak RM4,000
Ketua Polis Daerah Kota Setar, Asisten Komisioner Ahmad Shukri Mat Akhir berkata, pasukan pemantau Ops Covid menerima aduan awam berhubung penganjuran majlis itu ketika sedang melakukan rondaan pematuhan prosedur operasi standard (SOP) di Pokok Sena kira-kira pukul 12.45 tengah hari ini.
Katanya, pasukan tersebut terus ke lokasi kejadian dan mendapati sebuah rumah di kampung berkenaan sedang mengadakan jamuan makan sempena majlis perkahwinan.
“Kita mendapati terdapat beberapa penduduk kampung yang turut menghadiri majlis itu,” katanya dalam satu kenyataan di sini hari ini.
Kata beliau, tuan rumah selaku penganjur majlis sosial itu seterusnya dikenakan kompaun RM4,000 oleh pasukan pemantau Ops Covid-19 berkenaan.
“Kompaun dikeluarkan atas kesalahan di bawah Peraturan 4 Akta 342 Peraturan-Peraturan Pencegahan Dan Pengawalan Penyakit Berjangkit (Langkah-Langkah dalam Kawasan Tempat Jangkitan) 1988,” tambahnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bos ‘intip’ pekerja bekerja dari rumah
Oleh KOSMO!

29 Julai 2021, 9:30 pm
LONDON – Satu kajian yang dijalankan oleh syarikat perkhidmatan penyediaan resume di London, StandOut CV yang telah memeriksa alat pemantauan pekerja mendapati majikan boleh menggunakan alat tersebut untuk mengintip pekerja yang  bekerja dari rumah, lapor laman Mirror UK semalam.
Dengan kebanyakan syarikat beralih kepada kaedah bekerja dari rumah, majikan mahu memantau pekerja bagi memastikan mereka menyiapkan tugasan dan tidak hanya berehat di atas sofa.
Hasil kajian terbaharu syarikat penyelidikan pemasaran YouGov pula mendapati bahawa satu dalam setiap lima syarikat sama ada merancang atau sudah pun menggunakan perisian pemantauan pekerja untuk melihat kadar produktiviti staf dari jauh.
Kajian itu mendapati dengan menggunakan perisian pemantauan, majikan boleh melihat sejarah carian pekerja di laman web, mendapatkan tangkap layar skrin komputer, mengesan lokasi pekerja menerusi alat penjejak sistem kedudukan global (GPS) malah turut boleh merekod bunyi daripada peranti pekerja.
Menurut StandOut CV, 94 peratus majikan memantau aktiviti dan masa pekerja ketika bekerja menerusi laporan kendiri atau dalam bentuk pemantauan aktiviti terhadap tugas yang sedang disiapkan.
Sebagai tambahan kepada pemantauan masa dan aktiviti, 75 peratus majikan didapati mengambil tangkap layar daripada komputer pekerja.

StandOut CV menyimpulkan biarpun perisian pemantauan itu membantu majikan memantau dan meningkatkan produktiviti pekerja, terdapat juga kebimbangan berkenaan privasi dan kepercayaan majikan terhadap pekerjanya.
“Pandemik menjadikan ramai pekerja bekerja dari rumah dan syarikat memilih kaedah itu untuk mengurangkan kos.
“Namun, ia menyebabkan banyak majikan memantau tahap produktiviti pekerja dengan menggunakan perisian.
“Kami menyarankan pekerja untuk memeriksa buku panduan pekerja untuk maklumat mengenai polisi pemantauan syarikat bagi memahami apa yang dipantau majikan (ataupun tidak). Selain itu, berdasarkan hasil analisis, pekerja harus mengelak menggunakan peranti kerja untuk kegunaan peribadi dan sebaliknya,” kata Pengarah StandOut CV, Andrew Fennel. -Agensi


Azreen mahu catat rekod terbaik di bumi Tokyo
Oleh MUHAMMAD RIDUAN MOHD HANAFIAH

29 Julai 2021, 10:48 pm
ATLET pecut muda negara, Azreen Nabila Alias dilihat enggan mensia-siakan peluang yang diberikan kepadanya selain bertekad untuk tampil dengan aksi terbaik pada Sukan Olimpik Tokyo 2020 menjelang acara 100 meter (m) wanita yang membuka tirai hari ini.
Atlet kelahiran Terengganu itu membuat penampilan sulung pada temasya sukan terbesar dunia tersebut dan akan bersaing bersama sembilan pelari terbaik dalam saringan kedua pusingan kelayakan di Stadium Olimpik.
Atlet berusia 21 tahun dijangka berdepan tentangan sengit daripada pelari pecut Iran, Farzaneh Fasihi, Alshammari Mudhawi (Kuwait) dan jaguh pecut Guam, Regine Tugade-Watson.
Ketika ini, rekod terbaik peribadi Azreen Nabila adalah 11.81 saat (s) sewaktu dicatatkan pada Sukan Malaysia (Sukma) 2018 di Perak.
“Saya hanya mahu buat yang terbaik. Sasaran utama saya bersama jurulatih adalah memperbaiki catatan peribadi di Tokyo nanti.
“Saya memang berhasrat mahu perbaharui rekod 11.81s sebelum ini. Saya harap mampu melakukannya,” kata Azreen Nabila.

Azreen Nabila layak ke Tokyo selepas menjadi atlet pilihan Kesatuan Olahraga Malaysia (KOM) yang diberikan satu slot wild card.
Untuk rekod, catatan terbaik Azreen Nabila musim ini adalah 12.00s yang dirakamkan pada April lalu, selepas mencipta kejutan menewaskan beberapa nama besar seperti S. Komalam Shally dari Perak dan atlet Johor, Siti Fatimah Mohamad untuk merangkul emas 100m pecut Kejohanan Grand Prix (GP) Malaysia. – K! ONLINE


‘Rider’ bawa anak kecil hantar makanan tular
Oleh MOHD SYALMIZI HAMID

29 Julai 2021, 10:41 pm
GEORGE TOWN – Kecekalan seorang ‘rider’ sebuah syarikat penghantaran makanan popular yang mengendong anak kecilnya ketika menghantar makanan di Perumahan Pegawai Kanan Polis, Sungai Dua di sini baru-baru ini telah mendapat perhatian ribuan netizen.
Bapa kepada seorang kanak-kanak lelaki dipercayai berusia setahun itu mula tular apabila gambar mereka dikongsi seorang pengguna Facebook dengan nama Rohayu Mohd. Rodzi tiga hari lalu.
Dua keping gambar dan kisah mereka yang dimuat naik wanita itu telah mendapat kira-kira 7,600 perkongsian, 5,400 pelbagai reaksi dan 1,000 komen daripada pengguna laman sosial itu.
“Allahuakbar sedihnya. Saya turun dari keta (kereta) terus p (pergi) dkt (dekat) si bapa dan anak, waktu ni panas terik anak berpeluh kepanasan, anak tak dak (tiada) siapa jaga , nak hantar pengasuh nak kena bayar, anak diam ja dia dah (sudah) paham bapa dia tengah keja cari duit.
“Dalam raga ada botol susu kosong .Warga Penang kalau nampak bapa dan anak ini bantu la apa yang patut , kalau tak mampu bagi bantuan cukup la sekadar doa kalian untuk mereka selamat ketika menunggang motor menghantar pesanan pelanggan,” katanya di laman Facebook.
Menerusi perkongsian tersebut, rata-rata netizen turut meluahkan perasan sedih dan simpati dengan nasib yang menimpa lelaki terbabit dan turut mendoakan kesejahteraan serta keselamatan dua beranak itu.

Kosmo! difahamkan, kisah kehidupan rider berkenaan telah mendapat perhatian ramai masyarakat termasuk yang menyumbang barangan keperluan makanan dan bantuan berupa wang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kaunter Rekalibrasi Pulang PATI di Stulang Laut
Oleh KHAIRUL MOHD. ALI

29 Julai 2021, 8:42 pm
JOHOR BAHRU – Jabatan Imigresen Malaysia (JIM) Negeri Johor bakal membuka Kaunter Khas Program Rekalibrasi Pulang di Pejabat Imigresen Cawangan Stulang Laut bermula 1 Ogos ini.
Pengarahnya JIM Johor, Baharuddin Tahir berkata, pendaftaran pendatang asing tanpa izin (PATI) bagi mengikuti program itu boleh dibuat seawal 31 Julai ini.
Menurutnya, pembukaan kaunter khas itu merupakan penambahbaikan berterusan JIM bagi Program Rekalibrasi Pulang selepas Lapangan Terbang Antarabangsa Kuala Lumpur (KLIA) bermula 5 Julai lalu.
“Pembukaan kaunter khas di pintu masuk laut ini merupakan kemudahan bagi PATI yang ingin pulang ke negara asal menggunakan feri.
“PATI yang telah melengkapkan syarat ditetapkan boleh terus hadir ke kaunter untuk pulang ke negara masing-masing.
“Walaubagaimanapun, semua syarat program yang telah ditetapkan sebelum ini masih terpakai,” katanya dalam satu kenyataan di sini hari ini.

Baharuddin berkata, semua syarat program yang ditetapkan sebelum ini masih terpakai antaranya PATI perlu memiliki dokumen perjalanan sah dan memiliki tiket pulang ke negara asal. -K! ONLINE


Impian Kendricks cabar Duplantis lebur
Oleh KOSMO!

29 Julai 2021, 8:30 pm
JUARA dunia dua kali lompat galah, Sam Kendriks boleh mengucapkan selamat tinggal kepada Sukan Olimpik Tokyo kali ini apabila dia didapati positif Covid-19 hari ini.
Jawatankuasa Olimpik dan Paralimpik Amerika Syarikat (USOPC), mengesahkan perkara tersebut di akaun Twitter rasminya.
“Dukacita dimaklumkan bahawa Sam Kendricks positif Covid-19 dan tidak akan bertanding pada Sukan Olimpik Tokyo kali ini,” menurut kenyataan itu.
Kendricks merupakan pemenang emas dua kali berturut-turut pada Kejohanan Dunia tahun 2017 dan 2019 adalah pencabar utama kejuaraan bersama bersama pemegang rekod dunia dari Sweden, Armand Duplantis.
Menurut USOPC, atlet berusia 28 tahun itu yang juga pemenang pingat gangsa di Sukan Olimpik Rio 2016 kini menjalani proses pengasingan.
“Selaras dengan peraturan dan protokol setempat, Kendricks telah dipindahkan ke sebuah hotel bagi menjalani proses kuarantin dengan pemantauan Persatuan Trek dan Padang Amerika Syarikat (USATF) serta pegawai USOPC.

“Sam adalah atlet luar biasa dan pencapaiannya bersama pasukan Amerika Syarikat amat menakjubkan, sudah tentu kami merasai kehilangannya. Bagi menghormati privasinya, kami tidak boleh memberikan sebarang maklumat lanjut buat masa ini,” kata USOPC.
Sam Kendricks didapati positif Covid-19 dua hari sebelum acara itu yang dijangka berlangsung pada Sabtu ini. – AGENSI


Hospital Serdang jadi hospital Covid-19
Oleh SITI AMINAH MOHD YUSOF

29 Julai 2021, 8:17 pm
PETALING JAYA – Hospital Serdang menjadi hospital keempat di Selangor yang ditukar status menjadi hospital Covid-19 sepenuhnya.
Kementerian Kesihatan (KKM) dalam kenyataan di laman Twitter berkata, semua perkhidmatan rawatan jantung di hospital ini akan disumberluarkan sepenuhnya.
“Tindakan tersebut bertujuan memberi ruang kepada rawatan kes Covid-19 terutamanya melibatkan kes kritikal,” katanya dalam satu kenyataan hari ini. – K! ONLINE
Berita berkaitan: Semua hospital di Selangor rekod peningkatan kes Covid-19
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Orang ramai dinasihatkan terus patuh SOP
Oleh NUR HUDA MUSA

29 Julai 2021, 8:09 pm
PETALING JAYA – Masyarakat dinasihatkan untuk terus mematuhi prosedur operasi standard (SOP) yang dikeluarkan Majlis Keselamatan Negara (MKN) dalam usaha untuk melandaikan keluk jangkitan Covid-19.
Ketua Polis Negara, Datuk Seri Acryl Sani Abdullah Sani berkata, pergerakan dan larangan penganjuran aktiviti sosial masih berkuat kuasa di negeri-negeri di bawah Pelan Pemulihan Negara (PPN) Fasa Satu dan Fasa Dua.
“Antara SOP yang dikeluarkan MKN ialah larangan rentas daerah dan negeri kecuali bagi tujuan yang dibenarkan selain dua wakil isi rumah sahaja dibenarkan keluar untuk mendapatkan barangan keperluan tidak melebihi radius 10 kilometer (km) dari kediaman.
“Tiga orang termasuk pesakit dibenarkan keluar untuk mendapatkan perkhidmatan kesihatan dalam radius 10km atau tempat paling hampir dengan kediaman sekiranya tiada perkhidmatan kesihatan dalam radius tersebut,” katanya dalam satu kenyataan di sini hari ini.
Selain itu, katanya, orang ramai perlu mematuhi SOP MKN yang membenarkan pergerakan merentas daerah dan negeri bagi mendapatkan vaksin dengan menunjukkan bukti janji temu di aplikasi MySejahtera, atau SMS.
“Aktiviti sosial yang boleh menyebabkan ramai orang hadir di suatu tempat sehingga menyukarkan penjarakan fizikal dan pematuhan SOP adalah tidak dibenarkan.

“Dalam peranan mendukung hasrat kerajaan itu, polis kekal komited dan akan meneruskan pemantauan pematuhan SOP dan sekiranya ada individu dengan sengaja melanggar peraturan ditetapkan.
“Tindakan sewajarnya akan diambil di bawah Akta Pencegahan dan Pengawalan Penyakit Berjangkit 1988 (Akta 342),” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


63 premis diarah tutup, 316 individu ditahan
Oleh AMREE AHMAD

29 Julai 2021, 8:32 pm
PUTRAJAYA – Bilangan pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 316 individu dicekup dengan seramai 296 dikompaun manakala 20 lagi direman.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 63 premis meliputi masing-masing lima buah kilang, 55 premis perniagaan dan tiga tapak pembinaan juga diarahkan tutup kerana didapati ingkar SOP.
“Pasukan Task Force Operasi Pematuhan melakukan pemeriksaan ke atas 1,874 kilang, 15,116 premis perniagaan, 883 tapak pembinaan dan 226 asrama penempatan pekerja,” katanya dalam kenyataan hari ini.
Menurut Hishammuddin, enam pendatang asing tanpa izin turut ditahan dan sebuah kenderaan darat disita semalam melalui Operasi Benteng bagi mengekang jenayah rentas sempadan dan penularan Covid-19. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Amber Court sekali lagi dikenakan PKPD
Oleh AMREE AHMAD

29 Julai 2021, 8:26 pm
PUTRAJAYA – Apartment Amber Court di Jalan Genting, Bentong, Pahang sekali lagi dikenakan Perintah Kawalan Pergerakan Diperketatkan (PKPD) bermula Sabtu ini susulan keputusan saringan kontak rapat bukan warganegara pada Ahad lalu.
Menteri Kanan Kluster Keselamatan, Datuk Seri Hishammuddin Tun Hussein berkata, lokaliti yang mempunyai enam blok setinggi 23 tingkat dengan 741 unit itu pernah dilaksanakan PKPD pada 10 Disember lalu sebelum dilanjutkan sehingga 20 Januari lepas.
Turut dikenakan PKPD di kawasan peranginan popular itu sehingga 13 Ogos ini, ujar beliau adalah sebuah tapak pembinaan hotel mewah dikenali sebagai Grand Ion Delemon.
Tidak ketinggalan masih di Pahang, PKPD melibatkan skim tanah rancangan persekutuan dalam Daerah Lipis iaitu kawasan Felda Sungai Koyan di Mukim Ulu Jelai susulan keputusan positif membabitkan seorang kontak rapat warga tempatan di situ yang dilaporkan Jabatan Kesihatan Negeri Pahang pada 27 Julai lalu.
“Di Terengganu, PKPD meliputi Kampung Padang Kubu, Mukim Tebak, Daerah Kemaman manakala di Kedah pula, kawasan Taman Desa Bidara, Kuala Ketil, Baling selain di Kelantan, Kampung Wek di Batu 23, Labok, Jajahan Machang dan Kampung Lucok Stol, Rantau Panjang, Jajahan Pasir Mas.
“Di Perak, Daerah Perak Tengah iaitu Kampung Biak Hilir, Mukim Bandar serta Kampung Biak Darat, Kampung Biak Baroh dan sebahagian Kampung Pasir Salah, Mukim Pasar Salak,” katanya dalam kenyataan hari ini. – K! ONLINE


Tindakan dibuat secara teratur – Pejabat PM
Oleh NOR IDAYU BOSRO

29 Julai 2021, 8:13 pm
PUTRAJAYA – Kerajaan berpandangan semua tindakan yang diambil berhubung pemakluman pembatalan Ordinan Darurat kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah adalah teratur dan selaras dengan peruntukan undang-undang dan Perlembagaan Persekutuan.
Pejabat Perdana Menteri (PMO) dalam satu kenyataan berkata, adalah penting untuk Perdana Menteri, Tan Sri Muhyiddin Yassin bertindak mengikut lunas undang-undang dan perlembagaan dalam menjalankan tugas dan tanggungjawab beliau.
Kenyataan PMO itu menjelaskan bahawa warkah untuk menyembah maklum nasihat Jemaah Menteri supaya semua Ordinan Darurat dibatalkan telahpun diutuskan oleh Perdana Menteri kepada Yang di-Pertuan Agong bagi memohon limpah perkenan baginda.
Menurutnya, perkara tersebut dibuat pada 23 Julai lalu iaitu sehari selepas pihaknya menerima deraf Ordinan Darurat (Pembatalan) 2021 yang disediakan Jabatan Peguam Negara.
Susulan itu, katanya, Seri Paduka Baginda pada 24 Julai lalu menitahkan Menteri Di Jabatan Perdana Menteri (Parlimen dan Undang-Undang) dan Peguam Negara menghadap untuk memberikan penjelasan terperinci mengenai nasihat tersebut.
Berita berkaitan: Agong dukacita kenyataan pembatalan Ordinan Darurat

“Apabila Mesyuarat Khas Dewan Rakyat bermula pada 26 Julai lalu, jelasnya, semua Ordinan Darurat dibentang (laid) di atas meja Dewan Rakyat selaras dengan peruntukan Perkara 150 (3) Perlembagaan Persekutuan.
“Namun, Ahli-ahli Parlimen pembangkang telah mendesak supaya Dewan Rakyat mengungkaikan Ordinan Darurat yang telah dimasyhurkan oleh Seri Paduka Baginda,” katanya di sini hari ini.
Mengulas lanjut, PMO berkata, berikutan desakan itu, Menteri Di Jabatan Perdana Menteri (Parlimen dan Undang-Undang), Datuk Seri Takiyuddin Hassan telah memaklumkan kepada ahli-ahli Dewan Rakyat bahawa kerajaan telah membuat keputusan untuk membatalkan Ordinan Darurat berkenaan.
Menurut kenyataan itu, pemakluman yang dibuat Takiyuddin sebagai menteri bertanggungjawab dalam hal ehwal undang-undang adalah suatu kenyataan fakta yang bertujuan memaklumkan kepada Dewan Rakyat keadaan sebenarnya secara telus.
Berita berkaitan: Parlimen kecoh lagi
Katanya, pemberitahuan itu bagaimanapun telah menimbulkan persoalan mengenai status perkenan Yang di-Pertuan Agong ke atas Ordinan Darurat (Pembatalan) 2021.
Oleh itu, jelas PMO, Perdana Menteri dan Peguam Negara telah memohon menghadap Seri Paduka Baginda pada pukul 12 tengah hari, 27 Julai lalu untuk menjelaskan kedudukannya.
“Pada sesi menghadap ini, Perdana Menteri sekali lagi memberikan nasihat Jemaah Menteri mengenai pembatalan Ordinan Darurat tersebut serta membuat penjelasan atas kekeliruan yang cuba ditimbulkan oleh pembangkang dalam sidang Dewan Rakyat.
“Perdana Menteri juga telah menyembah maklum pandangan kerajaan bahawa kesemua ordinan darurat tersebut tidak perlu diungkaikan oleh Parlimen memandangkan Jemaah Menteri telah pun menasihati Seri Paduka Baginda untuk membatalkannya,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


376 keluarga termasuk Orang Asli dibantu MAIS
Oleh ISKANDAR SHAH MOHAMED

29 Julai 2021, 8:35 pm
SHAH ALAM – Majlis Agama Islam Selangor (MAIS) menyalurkan bantuan kepada 376 keluarga termasuk masyarakat Orang Asli yang terkesan akibat pandemik Covid-19, hari ini.
Bantuan berjumlah RM37,600 itu berupa barangan keperluan asas seperti beras, minyak, gula dan tepung.
MAIS berkata, semua penerima bantuan itu melibatkan sebanyak 277 keluarga di Gombak, Hulu Langat (79) dan Hulu Selangor (20).
“Sumbangan daripada peruntukan fidyah itu bertujuan membantu mereka yang tergolong sebagai asnaf fakir miskin.
“Penerima itu terutama bagi mereka yang terjejas punca pendapatan akibat Covid-19 dan tergolong dalam miskin sementara,” katanya dalam kenyataan hari ini.
Tambah MAIS, penerima turut melibatkan Kampung Orang Asli (KOA) masing-masing 169 dari KOA Batu 12, Gombak 169, KOA Ulu Kuang (71) dan KOA. Sungai Buloh (37) – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


6 kluster ziarah raya, rentas negeri dikesan
Oleh SITI A'ISYAH SUKAIMI

29 Julai 2021, 8:22 pm
PUTRAJAYA – Enam kluster komuniti melibatkan aktiviti ziarah raya dan rentas negeri di Sabah, Kelantan, Kedah, Selangor dan Johor antara kluster baharu yang dikesan hari ini.
Kluster tersebut ialah Kluster Lahat-Lahat di Tawau, Sabah (20 kes); Kluster Wakaf Stan di Kota Bharu, Kelantan dan Kubang Pasu, Kedah (lapan kes); Kluster Kampung Chenok Kadok di Kota Bharu dan Petaling, Selangor (13 kes); Kluster Kampung Mentera di Kota Bharu (24 kes); Kluster Dah Kampung Pokka di Padang Terap, Kedah (24 kes) serta Kluster Jalan Denai Enam di Johor Bahru, Johor (25 kes).
Menurut rumusan kluster baharu yang dimaklumkan Kementerian Kesihatan, Kluster Lahat-Lahat melibatkan sebuah majlis sosial pada 19 Julai lalu di Kampung Lahat-Lahat, Pulau Sebatik, Wallace Bay, Tawau.
“Kes indeks adalah seorang lelaki berusia 31 tahun yang positif Covid-19 pada 25 Julai lalu hasil saringan merentas negeri.
“Dia bekerja di Selangor merentas negeri ke Sabah pada 13 Julai lalu,” katanya di sini hari ini.
Kluster Wakaf Stan pula melibatkan kes wanita berusia 26 tahun yang positif pada 26 Julai lalu dan mempunyai sejarah merentas negeri dari Kedah ke Kelantan pada 17 hingga 23 Julai.

“Seterusnya, Kluster Kampung Chenok Kadok dengan kes indeks wanita berusia 23 tahun yang positif pada 25 Julai dan bergejala pada 21 Julai.
“Wanita itu mempunyai sejarah merentas negeri dari Putrajaya ke Kelantan pada 17 hingga 21 Julai atas urusan menziarahi keluarga,” katanya.
Selain itu, Kluster Kampung Mentera melibatkan aktiviti ziarah-menziarahi semasa perayaan dengan kes indeks lelaki berusia 36 tahun serta positif pada 27 Julai dan mempunyai gejala bermula pada 23 Julai.
“Kluster Dah Kampung Pokka juga melibatkan aktiviti ziarah-menziarahi di Kampung Pokka, Kuala Nerang, Padang Terap sempena perayaan dengan kes indeks lelaki berusia 45 tahun yang positif pada 23 Julai sebagai kes jangkitan pernafasan akut teruk (SARI) serta mula bergejala pada 20 Julai,” katanya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


CITF pertimbang PPV khusus untuk warga asing
Oleh MOHD. HUSNI MOHD. NOOR

29 Julai 2021, 8:39 pm
PUTRAJAYA – Badan Petugas Khas Imunisasi Covid-19 (CITF) mempertimbang untuk mengkhususkan beberapa Pusat Pemberian Vaksin (PPV) bagi warga asing di Lembah Klang sekali gus mengelak isu kesesakan seperti dilaporkan sebelum ini.
CITF menerusi kenyataan akhbar hari ini berkata, pertimbangan itu akan turut mengambil kira jenis bahasa digunakan warga asing supaya penterjemah dan sukarelawan dapat disediakan bagi melancarkan proses vaksinasi.
Menurutnya, CITF turut bekerjasama dengan pihak Polis Diraja Malaysia (PDRM) untuk menyekat perjalanan sebarang kenderaan seperti bas dari luar Lembah Klang yang membawa sama ada pekerja asing atau rakyat Malaysia secara beramai-ramai untuk mendapatkan suntikan vaksin di Lembah Klang.
“Pada masa sama, CITF juga telah meminda tarikh janji temu bagi sesetengah penerima vaksin untuk mengurangkan jumlah kehadiran agar kesesakan daripada masalah komunikasi dapat dielakkan.
“Hasil daripada tindakan CITF ini, kesesakan di PPV yang terlibat terutamanya di waktu petang, telah dapat dikurangkan hari ini,” katanya.
Katanya, CITF akan terus memantau perkara ini dan mengambil tindakan bersesuaian dari semasa ke semasa.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929